text:
Jens Hákun Leo
11.01.2017 - 11:17
Tíðindi > Samfelag & Politikkur > Arbeiðsmarknaður
Ein av teimum heilt stóru vinnugreinunum er handil og umvæling. Í hesari vinnugrein hava verið um 3.000 løntakarar síðstu nógvu árini, men hóast tað ikki hava verið tey stóru sveiggini í samanlagda talinum, eru stórar umskiftingar hendar millum løntakarar innanhýsis í hesi grein, m.a. viðvíkjandi aldursbýti og serliga millum ymisku sýslurnar í landinum.
Hetta skrivar Hagstova Føroya í dag á heimasíðu sínari.
Hagstovan vísir fyrst av øllum á, at løntakarar í handli og umvæling fylgja neyvt gongdini í samfelagnum. Harundir eru góðu tíðirnar síðst í áttatiárunum týðiligar, og eins týðiligt er, sambært Hagstovuni, at kreppan fyrst í nítiárunum gjørdi, at yvir triðingur av løntakarunum fór úr handilsvinnuni. Frá 1994 og heilt fram til 2008 var at kalla javnur vøkstur, og vóru tað 3.300 fólk í handilsvinnuni, tá tað var uppá tað mesta. Fíggjarkreppan tók broddin av toppinum, men seinastu átta árini hava verið um 3.000 løntakarar í vinnugreinini handil og umvæling.
Hagstovan sigur, at fyri øll útvaldu árini (1988, 2004, 2008 og 2016) er galdandi, sum væntað, at bulurin eru tey í aldursbólkinum 25 til 54 ár. Í 1988 vóru 55% av teimum í handli og umvæling í hesum aldursbólkum. Haruframt vóru nógv ung, í aldrinum 16 til 24 knýtt at vinnuni, har tey vóru umleið ein triðingur.
Frá 1988 fram til 2004 tykist tað, sum tey, ið eru virkin í hesi vinnu, eldist nakað: nakað færri eru í aldursbólkinum 20-24 ár, og nakað fleiri í eldru aldursbólkunum. Hetta ger, at tey í aldrinum 25 til 54 ár eru næstan 60% av løntakarunum í vinnugreinini.
Í uppgongdini til 2008 koma hálvtriðjahundrað fleiri løntakarar í handilsvinnuna. Tannáringar vera 150 fleiri og 130 fleiri eldri enn 40 ár. Í aldursbólkinum 25 til 39 ár er lítil minking. Nú átta ár seinni hevur handilsvinnan tillagað seg og skorið 10% av løntakarunum burtur. Í 2016 er ongin broyting í mun til 2008 fyri tannáringar 16 til 19 ár og tey ungu 20-24 ár. Hinvegin er minkað í aldursbólkunum 25 til 39 ár við 180 løntakarum, og í aldursbólkinum 40 til 54 við 50.
Hetta ger, sambært Hagstovuni, at nú eru 51% av løntakarunum í vinnugreinini í aldursbólkunum 25-54 ár, sum er tað lægsta síðan 1985. Hinvegin eru tað serliga tannáringar, sum nú eru farin at fylla meira: í 1988 og 2004 vóru umleið sjeyndi hvør í tannárunum, men síðan 2004 hava tannáringar í størri mun fylt handilshølini, og er nú meira enn hvør fimti í tannárunum. Somuleiðis sæst, at nakað fleiri av eldri eru í vinnugreinini. Tað eru tí ábendingar um, at handilsvinnan í størri mun brúkar unga arbeiðsmegi, sum helst arbeiðir niðursetta tíð og hevur arbeiði sum hjáinntøku, meðan tey ganga í skúla.
Hagstovan sigur víðari, at tá handil og umvæling verður skipað eftir sýslu, eru tað tvær høvuðsgongdir. Tann eina er, at frá 1988 til 2008 vaks vinnugreinin uttanfyri Streymoynni. Í Streymoyar sýslu minkaði hon. Í 1988 vóru 1.914 løntakarar í Streymoyar sýslu, og í 2004 var tað minkað til 1.648. Hetta vaks nakað fram til 2008 og hevur síðan tá staðið í stað. Sostatt arbeiða eins nógv nú í vinnugreinini handil og umvæling í Streymoyar sýslu, sum tá tað vóru flest í 2008.
Hin høvuðsgongdin er, at hinar sýslurnar fingu alsamt fleiri løntakarar frá 1988 fram til 2008, men so vendi, og eru allar minkaðar seinastu átta árini. Hetta merkir, sambært Hagstovuni, at seinastu átta árini hevur handilsvinnan bert havt vøkstur í Streymoyar sýslu. Fyri restina av landinum er gongdin, at færri arbeiða í handli og umvæling. Serliga stór er afturgongdin í Suðuroyar og Sandoyar sýslum, har tað nú eru yvir 30% færri í vinnugreinini, samanborið við 2008. Eisini Norðoya sýsla hevur stóra afturgongd, har umleið fimti hvør er farin úr vinnuni seinastu átta árini, skrivar Hagstova Føroya at enda.


c: text/html

text:
Mastercard debit
Mastercard Debit Standard er eitt gjaldskort, sum kann nýtast í túsundtals handlum og sjálvtøkum kring allan heim umframt á netinum.
Við Mastercard Debit Standard ber ikki til at brúka meira pening, enn tú eigur á kontuni. Tá ið tú brúkar kortið, verður upphæddin tikin av kontuni beinanvegin, so tú altíð hevur yvirlit yvir, hvussu nógv tú eigur.
Fyrimunir við Mastercard Debit
Eitt altjóða gjaldskort við saldueftirliti.
- Tú fært atgongd til avsláttur og fyrimunir.
- Til ber at taka upp til 10.000 kr. út um samdøgrið
- Tú kanst ikki brúka meiri pengar, enn tú eigur
Sniðgev títt egna kort
Tú kanst fáa Mastercard Debit Standard við egnari mynd, les meira um myndakort her.
Mastercard við nándfunku
Øll nýggj Mastercard hava nándfunku. Tað vil siga, at tú kanst gjalda við kortinum uttan at seta kortið í gjaldsterminalin í handlinum ella á matstovuni. Kort við nándfunku eru merkt ))))
Tú heldur bara kortið at terminalinum, tá ið tú skalt rinda fyri keypið. Hesin gjaldsmøguleikin er galdandi fyri upphæddir upp til 350 kr. og tað er hvørki neyðugt at brúka pin-kotu ella undirskrift.
Mótmæli í sambandi við fjarkeyp
Er títt kort vorðið misnýtt, hevur tú í summum førum møguleika fyri at fáa pengarnar fluttar aftur, um keypið er framt á internetinum ella við post- og telefonordra. Tak niður skjal at fylla út viðvíkjandi mótmæli niðanfyri.

robotstxt: allowed

filter: keep


text:
E Elski Førjar
E ELSKI FØRJAR er ein skemtisending, ið varð send í 6 pørtum í Kringvarpi Føroya. Í røðini verður hugt at Føroyum og føroyingum úr einum nakað øðrvísi, og kanska eitt sindur meira skemtiligum sjónarhorni enn vanligt. Her møta vit tjóðskaparmanninum Haraldi, konuni Pernille og dóttrini Søs, sum øll búgva í Keypmannahavn. Her er tann illi Sofus, tann einsami Niels, tann samkyndi Kjartan, tey lekru Remi og Rosely, teir smørtu reportararnir Olgar og Randi – og mong, mong onnur.
Tað er Sjúrður Skaale, sum hevur lagt sendirøðina til rættis.


text:
Djibuti
Lýðveldið Djibuti (franskt: République de Djibouti, arábiskt: جمهورية جيبوتي) er eitt lítið land í Eysturafrika. Djibuti hevur mark við Etiopia, Eritrea og Somalia. Landið hevur 810 179 íbúgvar (2014). Djibuti er bæði høvuðsstaður og størsti býur í Djibuti. Lítla oyðimarkarlandið Djibuti gjørdist sjálvstøðugt ríki í 1977. Flestu fólk har eru flakkfólk. Landið hevur stóran týdning fyri henda partin í Afrika, tí at høvuðsstaðurin, ið eisini eitur Djibuti, er einasti stóri havnabýur afrikamegin Reyðahav. Inntøkurnar frá havnini eru høvuðsgrundarlagið undir búskapinum í Djibuti.


text:
Hans Jákupsson Debes
Hans Jákupsson Debes (1723-1769) var løgmaður í Føroyum 1752-1769.
Hann var bóndasonur, ættaður av Oyri, borin í heim í 1723. Hann las í ungdómsárum við lærda háskúlan í Keypmannahavn og gjørdist løgmaður Føroya í 1752. Hann var giftur við dóttir Sámal Pætursson Lamhauge, undanfarna løgmanni. Hann var fyrst varaløgmaður, og gjørdist løgmaður tá verfaðirin doyði.
Eftir hann eru tvey rit um føroysk viðurskifti: "Beskrivelse over Agerdyrkningen paa Færøerne" (1763) og "Kort underretning om Indbyggernes Handelsmaade paa Færøe" (1766). Aftast í hesi bók finna vit eina lítla yrking, "En enkemands Nattetanker ved sin Hustrues Grav", yrkt, tá kona hansara var deyð í barsilssong.
Keldur[rætta | rætta wikitekst]
- Løgtingið 150 – Hátíðarrit. Tórshavn 2002, Bind 2, s. 366. (brotið Føroya løgmenn fram til 1816) (PDF-Download)
Gilli | Sjúrður | Símun | Dagfinnur Halvdanarson | Haraldur Kálvsson | Roald | Jørundur Skógdrívsson | Tórmóður Sigurðsson | Andras Guttormsson | Guttormur Andrasson | Jógvan Heinason | Ísak Guttormsson | Pætur Jákupsson | Tummas Símunarson | Zakarias Tormóðsson | Jógvan Justinusson | Jógvan Poulsen | Balzer Jacobsen | Jógvan Poulsen | Jákup Jógvansson | Jóhan Hendrik Weyhe | Sámal Pætursson Lamhauge | Hans Jákupsson Debes | Thorkild Fjeldsted | Jacob Hveding | Johan Michael Lund | Jørgen Frantz Hammershaimb


text:
Útgivið tann: 26.12.2013
Talorð + ár (Marius Staksberg)
Skrivað hevur: Jógvan Andersen
Í eldri máli var vanligt, at hvørsfall av navnorðum varð brúkt í sambandi við talorð, og onkur leivd av hesum er eftir í málinum. Eitt nú í sambandi við aldur brúka vit framvegis orðið ár í hvørsfalli, t.d. Hon er sjey ára gomul, og Ein genta á sjey ára aldri. Í fornmálinum vóru talorðini upp í fýra eisini í hvørsfalli, men í dag eitur tað sum kunnugt tvey ára gamal, trý ára gamal og fýra ára gamal. Men eisini er vanligt at siga eitt nú Hann er eitt ára gamal, t.e. at hvørsfall fleirtal verður brúkt saman við talorðinum eitt, og tað er eitt sindur øvut. Her hava vit eisini orðið ársgamal, so hví ikki heldur brúka tað. Og sum fyrr nevnt brúka vit hvørsfall fleirtal av ár saman við tvey og trý, ikki tveggja og tríggja, so einki er heldur í vegin fyri at siga eitt árs gamal.


text:
Í Streymnesi skuldi vera nøgd av huldufólki; til dømis kann nevnast norðuri á Nesinum (norðan fyri Streym); har skuldi ikki vera sum aðrastaðnis, tí har var almikið av huldufólki. Framman fyri Horn í Streymnesi búði ein huldumaður fyri gott 100 árum síðani. Jákup í Gerði skuldi ganga til dóttur hansara, men til giftarmál millum tey kom tað ikki.
Frammi í Margáum trutu huldufólk heldur ikki.
Frammi á Fløtti, tætt framman fyri Mataránna, eitt sindur niðan fyri gøtuna, stóð ein steinur, sum skuldi vera bygdur við huldufólki. Eingin mátti gera seg inn á henda stein, annars var ilt av. - Fyri okkurt um 55 árum síðani varð steinurin sprongdur av Peri í Nesinum í Vestmanna, og mesti parturin av honum varð brúktur til stabbar við eina stokkabrúgv, sum hann gjørdi har niðan fyri steinin tvørtur um Stórá. Brúgvin er fyri fáum árum síðani tikin burtur.
Tað spurdist eisini illa burturúr. Jóan Hendrik har norðuri o.fl. í Streymnesi sóu gráklæddar huldumenn ganga niðri við brúnna. - Tað eru teir, sum halda, at spreingingin av hesum steini er orsøkin til, at bátar eru burturgingnir. Ein stórur bátur fór norðuri á havi, ein bátur fór í Íslandi, og á annan hátt eru mong ung fólk sjólátin har úr bygdini.
Í Hvalvík eins væl og í Streymnesi var reiðiliga væl til av huldufólki, bæði uttan og innangarðs. Einaferð spældu hvalvíksbørn her frammi við Fløttagarð. Óla Jákup har Frammi (hann giftist við eini abbasystur míni), var eitt av teimum, og hann hevur sagt frá, at meðan tey spældu, kom ein gráklæddur maður úr garðinum, legði seg fram á hann og segði við tey, at líka børn leika best. So var hann burtur aftur. Tey gjørdust tá so bangin, at øll rýmdu heim.
Tað skal vera ramt bæði í Stórheyggi, ið er uttan fyri Hælá, og í Gráasteini, ið er nakað ytri. Tað sigst, at Gráasteinur ikki má verða rørdur (sprongdur). Og úti við Áir hevur mangur maður verið illa kroystur, tí har hevur ikki bert hoyrst róp, men ofta sæst bæði menn og kvinnur av hulduslag. Ofta hevur eisini verið at sæð vaskað íløt (stampar og annað), ið út hava verið sett til turkingar.
Frammi við Tingstein hava dvørgar búð og eisini í jógvansstovufjósinum vættrar.
Í 1932 bar ein maður burtur torv í heimaru Langoyri, hvalvíksmegin. Sum hann best fæst við hetta, hoyrir hann eina kúgv belja tætt eystan fyri seg. Hann var skjótur at hyggja um seg, tí hann ørdi ikki, at neyt skuldu liggja har frammi.
Nú sá hann eina gráa, hvítgrímuta kúgv tætt hjá sær Dugarámegin. Hann bleiv eitt sindur undarligur yvir hetta, tí hann kendist einki við hesa kúgv. Men hann fór aftur undir arbeiði sítt, men kveitti tó reiðiliga skjótt aftur eftir hesi ókunnukúgv. Tá var eingin at síggja.
Tað hevur altíð hoyrst, at huldufólk sita vinstrumegin av kúgv og mjólka. Fyri fáum árum síðani sá ein kona, ið enn livir, eina huldukonu sita vinstrumegin av eini gráari kúgv og mjólka henni.
Andreas Weihe: “Søga og søgn”, 1933


text:
Verkstaðvørður til Timburdeildina
Vit leita eftir einum nærløgdum handverkara at byrja á Timburdeildini 1.november í ár.
Annan helmingin av arbeiðstíðini er at útvega undirvísingartilfar, viðlíkahald av útgerð, -amboðum og -hølum á Timburdeildini og annars uppgávur undir húsavørðinum.
Umsøkjarin skal hava sveinabræv sum timburmaður.
Verkstaðvørðurin arbeiðir í tøttum samstarvi við undirvísararnar á deildini.
Starvið er lønt eftir sáttmála millum Føroya Handverkarafelag og Fíggjarmálaráðið.
Íroknað matarstøðg er arbeiðstíðin 39,5 tímar/viku.
Til tíðir kunnu eisini væntast uppgávur innan undirvísing í timburyrkinum.
Meir fæst at vita um starvið frá deildarleiðaranum, Sjúrði Sólstein, í arbeiðstíð tfl. 456311.
Umsókn við prógvum, CV og møguligum viðmælum skal sendast á
tsk@tsk.fo ella til
Tekniski Skúlin í Klaksvík
Postboks 20
700 Klaksvík
att. skúlastjórin
Freistin at søkja starvið er 25.september 2017


text:
Tað sum Árni Dahl ikki skilir
politikkur15-02-2017 - 07:02 - Jóanis Nielsen
Tað, sum Árni Dahl ikki skilir
Tað koyra umleið 3000 akfør millum høvuðsstaðin og norðurøkið dagliga. Hendan ferðslan kostar umleið 110 milliónir um árið. Nú ætlar Árni Dahl, at hesar 110 milliónirnar um árið skulu brúkast til at betra um okkara heilsu- og almannaverk.
Men hvussu skulu so hesi akførini koma aftur og fram, um man tekur tær 110 milliónirnar frá teimum, so tey ikki kunnu koyra aftur og fram?
Í hesum 3000 akførum sita fólk, sum arbeiða. Fyri sítt arbeiði fáa hesi fólkini løn. Av lønini gjalda tey skatt og av restini brúka tey nógv at keypa fyri, sum kastar av sær mvg og onnur brúkaragjøld í landskassan. Bara til at ferðast aftur og fram brúka fólkini í akførunum 110 mió. árliga. Um hesi fólkini ikki sleppa til arbeiðis, tí Árni Dahl ætlar at brúka pengarnar, sum tey brúka at flytast aftur og fram dagliga, til at betra um heilsu- og almannatænastur, missir landskassin meiri enn 110 milliónir. Um vit siga, at talan er um eini 4000 fólk, og tey fortjena 300.000 í part, eru samlaðu lønirnar umleið 1,2 milliard. Av hesum gjalda tey skatt og avgjøld fyri leysliga mett 850 milliónir - um árið. Hesar 850 milliónirnar fara í landskassan at fíggja heilsuverkið, almannaverkið, útbúgvingarverkið og alt annað alment.
Hesi umleið 4000 fólkini eru samd við Árna Dahl: Tað er ov dýrt at brúka 110 milliónir um árið í beinleiðis kostnaði til at ferðast aftur og fram. Tá eru teir báðir tímarnir dagliga ikki roknaðir uppí. Eg tori ikki at hugsa um, hvussu roknistykkið sær út, um vit fara at kapitalisera hesar báðar tímarnar dagliga. Men sum sagt: tað er ov dýrt at brúka 110 milliónir árliga til at koyra aftur og fram. Pengarnir kundu verið brúktir betri. Til dømis til at betra um heilsutænastur og almannatænastur.
Tí mugu vit gera nakað genialt. Vit gera ein tunnil, sum eftir nøkrum árum leysgevur stóran part av hesum 110 milliónunum til annað enn bara at gjalda bensin og bilkostnaðir. Tey fyrstu árini brúka vit hesar 110 milliónirnar til at byggja ein tunnil fyri, og eftir tað verða pengar til yvurs at gagna samfelagnum á annan hátt. Til dømis at byggja ein annan tunnil fyri - Sandoyartunnilin. Tá bjarga vit hesi dýru perlu millum hinar 18 oyggjarnar eina bjarta framtíð. Land okkara verður størri og ríkari. Tey sjúku á Sandoynni og í Eysturoynni fara at hava stuttan veg til høvuðssjúkrahúsið. Somuleiðis fara tey ungu at hava skjótan veg til hægru skúlarnar í høvuðsstaðnum og heimaftur um kvøldið. Tá fara vit enn meiri at kunna ríka hvønnannan við sínámillum føroyskari mentan.
Tað gera vit nú, startskotið verður næsta týsdag - ein hin størsti varðin í føroyskari menningarsøgu.
Bill Justinussen


text:
Góðu foreldur, avvarðandi og næmingar!
So er stundin komin, har 1936 skúlin verður tikin niður. Handverkarar frá Heildarverk og arbeiðsfólk hjá Fuglafjarðar kommunu hava í fjúrtan dagar avmonterað alt innan í bygninginum. Fríggjadagin 6. oktober verða tey fyrstu vindeyguni tikin niður. Í Tí sambandinum verður eitt øki í skúlagarðinum byrgt av við hegni.
Í heystfrítíðini verður byrjað at taka bygningin niður. Ætlanin er, at arbeiðið er liðugt, tá ið næmingarnir koma í skúla eftir heystfrítíðina.
Takk fyri tykkara tolsemi og forstáilsi í sambandi við byggingina og flytanina av næmingunum.
Økið, ið verður avbyrgt frá fríggjadegnum 6. oktober, sæst niðanfyri.


text:
Tvey av teimum stóru mótahúsunum í Fraklandi hava meldað út, at tey vilja ikki loyva nýtslu av modellum sum eru minni enn stødd 34 ella sum eru undir 16 ár. Tað skrivar miðilin France24.
Talan er um mótahúsini Kering og LVMH. Hesi bæði mótahúsini umboða kendu mótamerkini Gucci, Bottega Veneta, Alexander McQueen, Louis Vuitton, Christian Dior og Givenchy.
Í mai í ár bleiv ein fronsk lóg sett í gildi, sum krevur at allar modellir skulu hava læknaváttan sum staðfestir at tær eru kropsliga nóg væl fyri at vera modellir.
Hesi forboð og reglur koma í kjalarvørrinum av, at mótavinnan hevur fleiri ferðir verið løgd undir at framhevja eitt ósunt kropsideal og ein órealistiskan vakurleikastandard. Umframt hetta eru eisini fleiri ræðusøgur um modellir ið svølta seg sjálvar og berjast við etingarólag av ymsum slag.
Lógin ið bleiv viðtikin fyrr í ár og hesi nýggju krøvini frá Kering og LVMH, bera boð um, at har verður roynt at seta ein hægri og betri standard fyri arbeiðsumstøðurnar í mótavinnuni.
Tá himmalin er myrkast síggjast stjørnurnar best
Tað eru ikki nógv, sum í friðartíð hava upplivað so stóra sorg, sum Fríðbjørg Jensen. Av sjey børnum hevur hon lagt fýra í...


text:
Eftir kveikjandi fyrilesturin hjá Marnu Jacobsen í Klingruni í Norðurlandahusinum, fekk eg um endan á móttøkuni hjá Mentunargrunni Studentafelagsins, sum byrjaði samstundis niðri í Steinprenti á Skálatrøð. Heilt fitt av fólki hevði tikið av innbjóðingini hjá Jógvani Isaksen, sum sýndi fram, seldi og fekk høvundarnar at signera allar tær nýggju bøkurnar, sum grunnurin gevur út beint nú. Omanfyri tosar Jógvan við teir báðar aktuellu høvundarnar, Jóanes Nielsen og Tórodd Poulsen.
Millum tær nýggju bøkurnar frá Mentunargrunni Studentafelagsins eru: Sólrun Michelsen: Hinumegin er mars Jógvan Isaksen: Prædikarin Dagny Joensen: Alt av kærleika Hanus Kamban: Daphnis og Chloe Paulina M.K. Eliasen: Brodering til tann føroyska tjóðbúnan Tóroddur Poulsen: Einglasuð og Jóanes Nielsen: Aftan á undrið. Á myndini omanfyri heldur Hanus Kamban røðu og niðanfyri signerar hann nýggju bókina, sum Jórun í Dali hevur keypt.
Argjakonan, Sólrun Michelsen, er frammi við bókini Hinumegin er mars.
Havnarmaðurin, Tóroddur Poulsen, er frammi við yrkingasavninum Einglasuð, og ein av virknastu mentaútvarpsmonnum, Gunnar Nolsøe, er á staðnum og í Steinprentskøkinum ger hann prát við Tórodd og fleiri onnur.
Uppi i køkinum í Steinprenti ger fjøllistamaðurin, Tóroddur, meg varðugan við enn eitt nýtt listarligt avrik - eina bundna brúna húgvu við súkklum og súkklarum.
Longu undan dagsins bókmentanarliga tiltaki hava Jan Anderson, Fríða Matras Brekku og Kinna Poulsen hongt upp eina rúgvu av myndum í Steinprenti, so árliga Myndaódnin kann lata upp í morgin, fríggjadagin kl 16:00. Hetta er fimta framsýning við árligum úrvali av verkum úr Steinprenti. Myndaódnin í ár er merkt av eini serframsýning við prentum hjá Bárði Jákupsson, sum stava frá 1986 til í dag. Bárður verður heiðraður í sambandi við, at hann fyllir 70 ár tollaksmessudag. Á framsýningini eru eisini myndir hjá Tóroddi Poulsen, Hansinu Iversen, Torbirni Olsen, Marius Olsen, Fríðu Matras Brekku, Andreas Schulenburg, Erik Heide, Anne Riis Bovbjerg, Svend-Allan Sørensen, Kristian Devantier, Claus Carstensen, Julie Sass og John Kørner.


text:
Heimsspekingar vilja vera við, at náttúruvísindini í sjálvum sær eru moralskt neutral.
Hin vegin kann kjakast um, hvørt nýtslan av vísindunum er moralskt røtt ella skeiv. Eins og við øðrum hentum, vísindaligum amboðum, letur menningin innan arvafrøðina upp fyri møguligum misbrúki.
Umstrídd nýtsla av ílegukanningum í sambandi við endurskapandi kloning og nøring elva til stórar avbjóðingar, og neyðugt er at seta í verk altjóða ásetingar um, hvar mørkini skulu setast í tílíkari nýtslu. Moralur, átrúnaður og mentanarligt bakstøði ávirka støðutakanina hjá einstaklingum, pørum, familjum og samfeløgum og bjóða mørkunum av.
Les um ílegukanningar og nøring.
Kelda: Health - Centre for Genetic Education, Australia


text:
-
Enniway
Enniway kom til Føroyar 1. mai 2005. Enniway er fyrsti glastrevja seglbátur sum verður útleigaður og gerð túrar við gestum. Báturin er bygdur á donskum værfti í Rudkøbing á Langeland. Enniway hevur flottar linjur og berð seg væl í sjónum.
Enniway er útgjørdur við allari nýmótans navigation útgerð, so sum Navtex- radar - GPS kortplottari og globala sattelit systeminum, immarsat C. Báturin er rúmligur við allari útgerð umborð sum krevst fyri at liva umborð. Har eru 3 sovikømur, gott WC og bað. Gallan er rúmlig við góðum arbeiðsborði og er væl útgjørd við gas ovni við tveimum plátum og ovni. køliskápi o.s.v. .
-
Seinastu tíðindi
Black lady sigldi til Danmark 10 maj.
Black lady sigldi 10 Maj til Danmarkar, og vil tí ikki gerða túrar í Føroyum íár. Les meira
Færøerne rundt med sejlbåden Enniway
4 daga túrafrásøgn við bíløtum. http://faeroerne.dk/faeroeerne-rundt-med-sejlbaaden-enniway/ Les meira


text:
Aftur í ár skipaði Team Rynkeby Føroyar fyri gallaveitslu á Hotel Føroyum, og í ár gav veitslan yvir 250.000 krónur.
Team Rynkeby Føroyar skipar á hvørjum ári fyri gallaveitslu á Hotel Føroyum. Hetta tiltakið er tað einstaka tiltakið, ið gevur flest pengar til innsavningina hjá Team Rynkeby í Føroyum. Hini árini hava tey eisini savnað omanfyri 200.000 krónur, og í ár var tað 259.715 krónur. Afturat tí fekk Team Rynkeby 90.000 krónur frá Colorama og Beckers.
Tiltakið er skipað á tann hátt, at øll arbeiða sjálvboðið, eins og matur og drekka verður latið ókeypis, so at allur peningurin, sum kemur inn frá søluni av atgongumerkjum, fer til hjálpararbeiðið hjá Team Rynkeby Føroyar.
Peningurin, ið verður innsavnaður fer til at hjálpa børnum við krabba og lívshættisligum lunga- og hjartasjúkum og familjum teirra.


text:
Søgan hjá Jo
Eg eri fødd og uppvaksin í einum fátækum landi. Vit eru níggju systkin, 5 systrar og 4 brøður, eg eri triðelst. Foreldur míni hava eina lítla trøð, har tey dyrka grønmeti. Pápi selur grønmeti á einum torgi í nærmasta býi einaferð um vikuna. Býurin liggur 7 km. frá bygdini. Pápi gongur aftur og fram til torgi. Tað eru ofta tungar byrðar hann knossar. Húsini hjá okkum eru lítil, bert tvey rúm. Vit matgera oftast uttanfyri.
Tá vit síggja sjónvarpssendingar frá vesturheiminum, er ríkidømi har næstan ófatiligt fyri okkum. At øll sleppa at ganga í skúla, at øll eru mett hvønn dag, at kunna fara til lækna, at kunna fara á sjúkrahús, at man hevur arbeiði. Hettar er ein dreymur fyri okkum.
Sjálv fór eg heimanífrá sum 13 ára gomul, leiðin gekk til stórbýin. Eldra systur mín arbeiddi har frammanundan, hon hevði fingið mær arbeiði sum vaskikona á matstovuni, har hon serveraðar. Systir mín ansaði væl eftir mær. Hon syrgdi fyri, at mín lagna ikki gjørdist tann sama sum hjá nógvum øðrum gentum, nevnliga at enda í prostitutión.
Nógvir turistar koma til okkara land á vitjan, og ikki allir koma at njóta land og mentan. Ein partur kemur at keypa sær børn ella ung, og brúka tey kynsliga.
Nógvir vesturlendingar komu á matstovuna. Bjørn, ið eg gifti meg við, hitti eg á matstovuni. Fyrstu ferð eg hitti hann, var eg 16 ár, og hann 32 ár. Vit tosaðu saman sum frægast, Bjørn var ikki so stinnur í enskum. Tvey ár seinni kom Bjørn aftur á vitjan, og vit vóru nógv saman. Hann hevði tá ment seg eitt sindur í enskum. Bjørn fortaldi um landið, hann kom frá, um arbeiði og um húsini, hann búði í. Hettar ljóðaði sum eitt ævintýr í mínum oyrum. Eg helt Bjørn vera stak fittan og segði ja, tá hann spurgdi, um vit skuldu gifta okkum. Vit giftust í mínum heimlandi.
Bjørn fortaldi, at hann búði saman við mammu síni. Í mínum heimlandi er vanligt, at gomul foreldur búgva inni hjá elsta soninum. Tað vísti seg seinni, at Bjørn ongantí var fluttur heimanífrá. Hann var vanur við, at mamman gjørdi alt fyri hann, og ikki umvent.
Í mínum heimlandi verður stórur dentur lagdur á at uppala gentur til góðar húsmøður. Vit læra tíðliga at matgera og gera reint. Børnini verða ofta uppald av teimum gomlu ið hava stundir at taka sær av teimum.
Stutt eftir at eg var flutt til Føroyar, legði eg til merkis, at Bjørn sýndi eina framferð, ið eg ikki hevði varnast áður. Hann hjálpti mær ikki, sum hann hevði lovað, at søknast eftir arbeiði til mín. Hann gjørdi onki fyri, at eg lærdi fólk, mál, mentan og land at kenna. Eg var oftast inni saman við mammu hansara, og hon skilti ikki enskt. Fór eg út, var tað saman við Bjørn, men eg hevði altíð ein varhuga av, at hann skammaðist yvir meg. Hann segði ofta niðrandi orð um meg, meðan onnur hoyrdu. Heima kundi Bjørn lata vera við at tosa við meg í fleiri dagar. Segði eg nakað, fekk eg at vita, at eg kundi bara fara aftur har, ið eg var komin frá. Barnið fekk eg ikki við mær, tað skuldi hann nokk syrgja fyri.
Eg fekk gjøgnum eina grannakonu samband við eina aðra útlenska kvinnu. Hon hjálpti mær at fáa barnaansing og síðan arbeiði, eisini setti hon meg í samband við Kvinnuhúsið. Eg havi nú lært at tosa føroyskt, og kenni meg sum ein verdugan borgara í Føroyum. Eg vil gera alt fyri, at mítt barn hevur tað gott. Í Føroyum kann eg bjóða mínum barni mat hvønn dag, skúlagongd, læknahjálp, tannlækna v.m. Alt hettar hevði eg ikki kunna bjóða mínum barni í heimlandinum, tí ynski eg at verða verandi her.
Bjørn vil hava fleiri børn, men eg haldi ikki, at tað er ráðiligt, tí eg eri ikki vís í, at vit bæði verða verandi saman.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Buckwald
25.10.2005
Nógv munnu minnast okkurt til "Buckwald", sum var Inni á Fjørð og sum var heldur keðiligt umdømi fyri bygd okkara. Tað gamla er farið og nýggjar tíðir eru komnar. Eisini tí hugburði sum viðvíkir renovatión og avleiðingar tess fyri náttúruviðurskifti okkara. Tíbetur kann sigast.
Vestmanna Kommuna hevur tí sett sær fyri, at fáa kannað gamla ruskpláss okkara - sum í dag er tyrvt undir fótbóltsvøllinum Inni á Fjørð - fyri at fáa staðfest, um til hevði borði at brúkt okkara ídnaðarøkið meira skilagott. Vit tosa um einar 9000 m², sum í dag liggur óbrúkt, og lítla nyttu fyri nakran. Tað er í hesum sambandi, at tað nú um dagarnar verður royndargrivið á økinum, fyri at meta um nøgdir og møguleikarnar at gera øki sum vanligt ídnaðarøki.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Aputræ
Aputræ (frøðiheiti - Araucaria araucana) (á donskum/norskum stundum Abernes skræk, enskum stundum The Monkey-puzzle Tree) er eitt veturgrønt nálatræ ið kann gerast 40 metur høgt og 2 metur í diametur. Træið er upprunavøkstur í Suður-Mið Kili (Chile) og Vestur-Mið Argentina.
Aputræ Araucaria araucana er tað harðførasta slagið í nálatrø ættini Araucaria. Av tí at slagið hoyrir til frumtrøini (eitt av heimsins elstu núlivandi), verður tað stundum lýst sum ein "livandi steinrenning" (fossil).
Aputræið er tjóðartræ í Kili (Chile).
Aputrø eru gróðursett i Føroyum í urtagørðum og viðarlundum, og eru harðfør her.


text:
Ari av Rana
14.02.2018 - 22:18
Tíðindi > Heilsa & Umhvørvi > Heilsa & Vælvera
Alment tiltak verður í auluni í Finsen týsdagin 27. februar við Inge Kaldahl. Talan er um fyrilestur um lívssamtalur - at finna fótafestið, tá lívið tekur okkum av fótum.
Av og á uppliva vit, at lívið tekur okkum av fótum. Alt kennist ógreitt, dapurt og meiningsleyst. Kanska vit missa trúnna á, at lívið nakrantíð verður gott aftur, so:• Hvat gera vit, tá vit ikki megna lívsins krøv – bæði frá øðrum og okkum sjálvum?• Hvat gera vit, tá máttloysi tekur allan virkishugin?• Hvat gera vit, tá strongdin stjelur lívsgleðina og lívshugin?• Tora vit at vera máttleys við okkara máttloysi?At missa og kenna sorg nýtist ikki einans at standast av at missa ein kæran, men kann eisini standast av at missa okkurt virðismikið í lívinum. Tað kann m.a. vera at missa førleika, at missa arbeiði ella lívsdreymar, sum bresta.At fáa sett orð á tað, vit hava mist, tað vit sakna ella leingjast eftir, er ofta fyrsta stigið til at fáa orkuna og virkishugin til lívið aftur.Týskvøldið 27. februar 2018 fer Inge Kaldahl at fortelja, hvussu hon arbeiðir við menniskjum, sum hava upplivað, at lívið fór í sor t.d. av kroniskari sjúku, líðing, missi og sorg. Eisini fer hon at geva okkum áhoyrarum nøkur einføld amboð, sum kunnu nýtast fyri at lætta um tað, sum tyngir, skrivar Tórshavnar kommuna á heimasíðu síni.Inge Kaldahl er sjúkrarøktarfrøðingur, cand. pæd. i pædagogiskari sálarfrøði, supervisor og narrativur familjuterapeutur. Umframt fyrrverandi arbeiði sum sálarfrøðingur og ráðgevingarleiðari í ”Kræftens bekæmpelse” í Norðurjútlandi, á Hospice og í psykiatriini, hevur hon arbeitt fyri Móðir Theresu felagsskapin í Calcutta í India. Inga sær seg sum ein fylgisvein, sum gjøgnum samtaluna fylgist við mennsikjum í tí, sum fyllir og kennist nívandi, pínufult og til tíðir ikki til at bera.


text:
Malan Marnersdóttir, professari í bókmentum á Føroyamálsdeildini á Fróðskaparsetrinum (28-11-2007) PDF.
William Heinesen hevur lýst Føroyar sum eitt sandskorn á gólvinum í eini veitsluhøll - nakað tað sama kann sigast um Føroyar á heimskortunum. Men hann legði afturat, at sandskornið hýsir einum heilum heimi, sum kemur fram, tá ið hugt verður at sandskorninum gjøgnum lesiglas.
Nakað tað gongd sæst í menningini av land- og sjókortum. Á teimum elstu kortunum kenna vit illa Føroyar aftur, tey eru óneyv eftir nútímans meting, men skilagóð á annan hátt. Kortekning er eitt kynstur, sum broyttist upp gjøgnum tíðirnar so hvørt sum náttúrfrøði og støddfrøði mentust. Tá ið landkortini gjørdust nágreinilig, tók skaldskapurin yvir og yrkjarar fóru at lýsa og geva landinum merking.
Fyrri fyrilesturin lýsir landafrøðilig kort frá miðøld til 1832 .Leinkja til sjónvarpssendingina.
Tilfarið er væl egnað, sum íblástur og kunning til læraran og til hægri undirvísing.


text:
Kevin Scannell er universitetsprofessari í St. Louis, Missouri í USA. Hann stendur fyri Indigenous Tweets og hevur skrásett bloggarar og tweetarar, sum skriva á upprunamáli. Tá eg varnaðist at hann læs mín blogg og skrásetti, hvat var á føroyskum, og vildi hava meg at týða ensk blogg og tweet orð til føroyskt, nýtti eg høvið at fáa hann á tal um smámál, tweet og blogg.
- Mítt akademiska støði er støddfrøði, men í dag undirvísi og granski eg mest í teldutøkni og málfrøði, sigur Kevin.
- Seinastu tíggju árini havi eg arbeitt við fremmandum tungumálum, mest smámálum, og í tí sambandi menti eg nakað av ritbúnaði og aðrari útgerð, so smámál lættari kunnu brúka teirra mál álinju. Eg kom inn í hetta arbeiði, tí eg tosi írskt (Gaeilge). Fyri tíggju árum síðani varnaðist eg at mítt mál hevði ikki so frætt sum ein rættstavara, talgilda orðabók, ella onnur amboð, sum eg haldi verða heilt natúrlig og grundleggjandi. So eg setti mær fyri at skapa nøkur av hesum amboðum. Eg kom skjótt eftir at tøkniliga tilgongongdin, eg brúkti, lættliga kundi førast yvir á onnur tungumál, ið ikki eru so kend, og nú er júst henda uppgáva vorðin mítt dagliga starv, burturav. At forrita er ein stórur partur av arbeiðinum, men nakað av tíð fer eisini til lobbyarbeiði yvir fyri stjórnum og ráðum, samskipanum og heimasíðum, alt samalt í eini roynd at fáa skapt betri kor fyri smámálum úti í heimi.
- Tá tú bloggar ella tweetar, er tað tá sum málfrøðingur, heldur enn at vilja samskifta uppá Nokiamátan, connecting people?
Eg má viðganga at eg var ívasamur, um miðilin Twitter yvirhøvur kundi brúkast at blása nýtt lív í eitt avmarkað og kanska hótt tungumál, tá eg fór undir Indigenous Tweets verkætlanina. Mítt grundsjónarmið er púra broytt, nú eg má sanna, at Twitter er eitt framúr amboð at loysa upp fyri teim málsligu forðingum, ið fáa fólk at aftra seg at brúka móðurmálið álinju. Í fleiri samfeløgum læra ung fólk teirra arvaða mál, heritage language, sum annað mál, second language. Hetta er heilt vanligt millum amerikanska upprunafólkið, har meirlutin av teim, ið tosa málið raðið, eru eldri enn fjøruti, og sum nýbyrjarar kenna seg ótrygg at skriva á henda nýggja hátt. Men á Twitter kunnu tey brúka orð ella vendingar, sum tey duga frammanundan, samstundis sum hesin óformligi samskiftismátin merkir, at tey ikki skulu taka sær tykni av skeivari stavseting og øðrum feilum. Á írskum siga vit "beatha teanga í a labhairt", ið merkir at eitt mál livir, so sum tað verður talað. Tað týdningarmesta er at fáa fólk at brúka málið á ein náturligan hátt í teirra dagligdegi. Einasta, sum eg saknaði, var ein sambindingarliður millum fólk, ið tweetaðu á ymsu málunum. Tí var tað, at eg fann uppá The Indigenous Tweets project.
- Hvat tungumál ert tú mest bilsin av í The Indigenous Tweets verkætlanini?
Helst er tað Ojibwe (Anishinaabemowin) málið, sum er eitt upprunamál, ið verður talað har norðuri í USA og sunnarlaga í Kanada. Tað eru einans 50.000 á lívi, sum duga málið, og higartil hevur málið ikki verið sjónligt álinju. Har er hvørki Wikipedia, ella umsettur ritbúnaður. Men eg skilti skjótt, at tey hava eina livandi kjakmentan, har fleiri fólk leggja seg eftir at brúka málið á Twitter, bæði tey, ið tosa málið raðið og nýbyrjarar.
Her sæst eitt dømi: http://indigenoustweets.com/oj/
Millum hesi eru @barbaranolan og @jpmontano, sum standa fyri nýskapandi mállærutænastuni Barbaranolan, og @TeddyMakwa, sum hevur skrivað fleiri enn 3000 tweets á upprunamálinum.
Spurdur um, hvussu hann sær framtíðina hjá bloggarum og tweetarum í tíðinda- og sussimeldrinum í globalu bygdini, svarar Kevin Scannell:
Vinfólk míni, sum fáast við Rising Voices, plaga at brúka vendingina citizen media, altso ein borgaramiðil, tá vit tosa um bloggar, tweets, crowd-sourced tíðindi og so framvegis. Eg haldi at borgaramiðlar av tílíkum slag eru millum fremstu amboð hjá smáum tungumálum, sum ikki hava orku, ella handilsligar møguleikar, tí tey eru so avmarkaði, at halda vanligum miðlum gangandi, so sum prentaði dagbløðum og tíðarritum. Heilt ítøkiliga havi eg eygleitt hetta á mínum egna írska máløki. Tað plagdi at vera eitt dagligt tíðindablað, sum varð prentað í Belfast í fleiri ár, men sum frá leið bleiv tað tyngri at reka og tað fór so á húsagang. Mánaðirnar eftir húsagangin fóru blaðfólkini at skriva egnar bloggar og lýstu viðkomandi hendingar og tíðindi tann vegin, til dømis Concubhar Ó Liatháin, sum hevur ein praktfullan blogg, iGaeilge , og Eoghan Ó Néill, sum skrivaði An Druma Mór, sum hevur fingið innnivist á tíðindaportalinum Nuacht24.
Í týðingararbeiðnum fyri Kevin Scannell kom fram, at øll, hann hevur havt samband við, høvdu trupult at týða enska hugtakið trending.
- Á írskum siga vit "I mbéal an phobail", sum á enskum kann sigast "In the mouth of the people", ið er tað sama sum vox populi, tí sipað verður til kjakevni, sum eru frammi beint nú og tí verða tey nógv brúkt á Twitter. Og tað løgna var at á donskum bleiv sagt globale trends.
Á føroyskum skeyt eg fyrst upp aktuell kjakevni, síðani beint nú og at enda, tá eg hoyrdi írsku útgávuna, fólksins rødd. Og so bleiv. Føroysku heitini fer Kevin nú at leggja inn í eitt Tweet forrit, so kanska fer føroyskt at tweeta, floygt, um hválvið í komandi tíðum. Livst, so tweetst!


text:
Ovast sæst leysi kletturin í Havn, á Krákusteini, sum skal styrkjast, har gulu strípurnar eru teknaðar. Síðani síggjast nøkur av smáu húsunum úti á Reyni, Regin W. Dalsgaard, sum sýnir fram í Smiðjuni í Lítluvík, ein ketta í glugganum, bókatilboð hjá Reyða Krossi undir Bakka , kokkar á Hotel Hafnia sum halda frí, hølini hjá Atlantic Petroleum og ein bátur, sum verður tikin upp (Myndir: Birgir Kruse)
Sólin stavar hvøss á Havnina, nú vit fara frá vetrartíð til summartíð. Hóast sól og stilli, er kalt. Nakað av fólki sæst ganga inn og út úr handlunum, men annars er eingin úti. Havnin hevur ikki slept vetrinum, og er enn ikki klár at fagna summarinum. So langt frá. Men Regin W. Dalsgaard hevur latið dyrnar upp í fjálgu Smiðjuni í Lítluvík. Har sýnir hann fram fotomyndir, sum eru blástar upp á lørift. Undir heitinum 2 minuttir sýnir Regin 19 grindadrápsmyndir, tiknar av grindamonnum og áskoðarum. Flestu rímiligvís blóðsprænandi reyðar, men summar stiliseraðar og púra uttan blóð, onkur monumental við áskoðarum, átøkir steinmyndum av Páskaoynni. Ein spennandi dynamikkur móti tí steinrunna. Eina myndin, har vit síggja svungna ryggin á grindamanninum, sum er í móreyðari troyggju og akkurát hevur drigið knívin til sín, meðan ein fín rípa av blóði sprænir úr svart-reyða sárinum, kundi eins væl verið ein mytologisk lýsing av Orminum á Glitraheiði, sum stolti riddarin, kanska Sjúrður, júst hevur dripið og nú er í holtur við at klúgva høvdið frá kroppinum. Ein onnur mynd, har fleiri grindamenn vaða upp undir miðju, minnir um amerikansku hermenninar, ið reisa flaggið á Iwo Jima. Ein einsrætta framdrift, drápið og dýrið. Umframt kúlu-sóknarongulin, sæst mønustingarin í brúki. Dripna dýrið bløðir og sveitin ger bylgjandi havið skúmandi droyrreytt. Men besta myndaevnið er helst Marner, koyrirlærarin, sum kennir eftir blaðnum á knívinum, beint eftir at hann hevur skorðið hvalin á háls. Spennandi og dynamiskt myndaevni, sum í ferðini, 2 minuttir, sigur okkum nógv og skapar nógvar sterkar og illustrativar komposisjónir. Ikki er vist, at útlendingurin skilir framsýningina eins og vit. Kundi verið spennandi at endurtikið hesa framsýning á hásumri, tá nógv ferðafólk vitja. Samanumtikið er hetta ein av einfaldastu og tó effektivastu framsýningum, eg havi sæð í hesum hølum. Frálíkt og nógv at tosa um, meðan tað enn er loyvt og politiskt korrekt. Tað er ikki ein vanlig sjón at mynda slakt og blóð, hvørki Halal, Kosher ella hvussu tey nú rópa tað. Hetta við at drepa dýr, púra uttan sentimentalitet, bara fyri at fáa mat á borðið, helt eg einaferð røðu um á norskum í Tromsø og á enskum í Lerwick. Eitt spennandi evni, ikki minst at endurgeva og avmynda. Opið er til 30. mars.


text:
Grindahvalurin veiðir eins og gepardur
Grindahvalurin er djúphavsins sprintari og veiðir stórar høgguslokkar niðri á 900 metra dýpi við hægri ferð enn nakar annar djúptkavandi hvalur, skrivar heimasíðan hjá Aarhus Universiteti.
Eyðkennini fyri hendan veiðihátt hava fyrr ikki verið kend hjá hvalum, sum vanliga svimja seint, tá teir veiða á djúpum vatni - hetta fyri at spara ilt.
Veiðihátturin hjá grindahvalinum er mest at líkna saman við veiðiháttin hjá gepardinum á landi, verður sligið fast í tíðindaskrivinum.
Talan er tó ikki um tað, sum vit vanliga kalla fyri grindahval Globicephala melas, men um ’systkinabarnið’ Globicephala macrorhynchus.
Uppdagilsið er lagt fram í altjóða vísindaliga tíðarritinum Animal Ecology, og er tað ph.d. studenturin Natacha Aguilar Soto, ið saman við vegleiðara frá Biologisk Institut, Aarhus Universitet og øðrum samstarvsfeløgum úr USA og Spania, sum hava kannað veiðuháttin hjá hvalinum við Kanarisku oyggjarnar.


text:
Orð: Flóvin Tyril
Lag: Hallgrim Miðberg
Vit takka tær, ljósanna Faðir,
fyri títt borðreidda borð,
fyri, tú føðir og klæðir,
fyri so fræg vári kor.
Hjá tær ei skiftandi skuggi,
gáva øll góð er frá tær.
Ger, at eg greitt hetta síggi,
hvar ið enn staddur eg var.
Orð og lag: Øssur Berghamar
1. Vit minnast aftur á ta tíðina, ið fór avstað,
ímillum vinir hollar gott var vinalag.
Mangan heit var hond,
sterk vóru kærleiksbond,
tá sálin stimbrað varð – í trúnni styrkt og glað.
Tær løtur signaðu – vit aldri kunnu gloyma tær,
tá vitnað varð við frímóði um Frelsaran.
Og vit gleddust tá
um øll, ið søgdu frá
teim undurverkum, eina Jesus gera kann.
Niðurlag: Gamlar gøtur, dýrar løtur,
tá vit saman leitaðu á fund.
Gamlar gøtur, friður søtur,
minni rík um manga farna stund.
2. Við megi sangurin um Harran mangan ljómaði,
tá vit av hjarta sungu, alt vit vóru ment
um tann sæla lut
at eiga frið við Gud,
ið er tann størsta signingin, vit hava kent.
So broyttist tilveran, og ymisk gjørdist lívsins leið,
men signað er, at Jesus kennir okkum væl.
Og vit ynskja her,
at hann, sum var og er,
við endurnýggjan okkum aftur vitja skal.
Niðurlag: Gamlar gøtur – við hans føtur,
har kann sálin aftur vera glað.
Gamlar gøtur, Harrin møtir
tær og mær í kærleika í dag.
Vit eru nú so hjartans glað, (halleluja)
syndin fyrigivin er,
og vár leið til Himmals ber,
vit eru nú so hjartans glað (halleluja).
Orð: Zacharias Zachariassen
Lag: Eyðun á Lakjuni
1. Við songarstokkin móður
eitt kvøldið settist eg,
tá lívsins harði róður
við ótta fylti meg.
Men barn og móðir lógu
– áh, yndisliga sjón –
so friðfult har og svóvu
– ein mynd, ið gav mær vón:
2. Mítt lítla barn har svevur
sín søta náttarblund,
og hvílu Gud tí gevur
í likam, sál og lund.
Fullnøktað, trygt tað hvílir,
væl vart við móður lið,
tað stilt í dreymi smílir
og nýtur fullan frið!
3. Meg henda myndin lærdi:
Eg óttast nýttist ei,
tí Harrin meg jú vardi,
hvørt stig mín fótur steig.
Sum barnið nú eg hvíli
við Harrans egnu lið,
mót framtíðini smíli
og njóti, Gud, tín frið!
Týtt: Flóvin Tyril
Ver eitt himmalljós í heimi,
skín sum viti kletti á!
Ver eitt himmalljós í heimi,
í treysti halt framá,
til úr Himli Harrin kemur
og sigur við teg: Gott!
Ver eitt himmalljós í heimi,
skín hátt, skín hátt, skín hátt!
Orð: David L. Clifford
Lag: Jens Guttesen
Týtt: Árni av Reyni
Upprunaheiti: My presence shall go with thee
Við tína lið eg eri,
eg hvílu veiti tær.
Mín máttur í tær veri
ein hjálp, er royndin nær.
Mín friður tíni sál ger væl,
tú náði ríka fær;
mín kærleik sjá – eg verða skal
í øllum alt hjá tær.
Orð: Rodmundur í Liða
Lag: Norskt fólkalag
1. Við Jesu føtur at lýða á
Guds orð so dýrt er, Guds Son at sjá,
at velja lutin, ið góður er,
sum ber av øllum í hesi verð.
2. Við Jesu føtur, tá tyngir sorg,
er besta, tryggasta lívd og borg,
tá sjúka, skilnaður níva svárt,
og sálin troytt er og hjartað sárt.
3. Við Jesu føtur tá fylt er ond
við tí, mær gevur Guds kærleikshond,
og bera aftur eg honum kann
tað, eg við føtur hans sá og fann.
4. Við Jesu føtur í Himli hátt,
har alt er fullkomið, sára gott,
vit níga niður, hann lovsong fær
í undran, dýrd og tilbiðjan har.
Orð: Lina Sandell
Lag: Ókend/ur
Týtt: Símun Absalonsen
Upprunaheiti: Aldrig är jag utan fara
1. Vandaleys er eingin løta,
trygg tó kennist lívsins gøta.
Altíð hóttir neyð – men tó,
Frelsarin við lið mær stóð.
2. Aldri loyst frá syndastríði,
Gud er troyst mín, tá eg líði,
stútt er stríð við mína lið,
aldri sakni eg Guds frið.
3. Mangan trongd og ræðslutikin,
aldri tó av Gudi svikin.
Mangan uttan kraft og ráð,
aldri uttan hjálp og náð.
4. Ei eg Faðirs sinn kann skilja,
hann meg sær við góðum vilja.
Altíð finnast brek við mær,
sæla einans er í tær.
5. Sorg og gleði ferðast saman –
stundum tregi, stundum gaman.
Søtt og beiskt er lutað mál,
drekka má eg lívsins skál.
6. Tá ið tár á kinn mær renna,
Jesus, lat meg troyst tá kenna.
Gleðin, hóast synd og deyð,
vigar meir enn sorg og neyð.
Orð: Samuel Stennett
Lag: Amerikanskt
Týtt: Símun Absalonsen
Upprunaheiti: I am bound for the promised land
1. Við Jordans á mítt eyga sær
við langtan Kána’ansland.
Við Jesus og tey kæru har
er knýtt eitt ævigt band.
Niðurlag: Eg stevni mót tí føgru strond.
Áh, kemur tú við mær?
Vit knýta bróðurfelagsbond,
ævig sæla bíðar har.
2. Og aldri dagur enda fær
tí sæla landi í,
og Sonur Guds er kongur har
um endaleysa tíð.
3. Ei neyð og nakað ilt kann ná
tað dýrdarríka land;
um sorg og sjúku her eg sá,
har finst ei trældómsband.
4. Skjótt standi eg á heimlandsstrond
og síggi Jesus, teg.
Títt andlit kært, ta særdu hond
í ævir skoði eg.
Orð og lag: J.H. Stringer
Týtt: Árni av Reyni
Upprunaheiti: Hun fik vand af Jesus
1. Vatn gav Jesus henni,
sum søkti heimsins brunn,
og hon drakk av keldu
frá Harranum.
Hon sælan frið kendi
og øðrum bendi
tá til Harran Jesus
at drekka lívsins vatn.
2. Vatn tær Jesus gevur,
tær nýtst ei heimsins brunn,
drekk av lívsins keldu
frá Harranum.
Tú reinu flóð finnur
og frelsu vinnur,
um tú fert til Jesus
og drekkur lívsins vatn!


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Trolvirki í Vestmanna
20.12.2005
Kelda: Portalurin.fo
Søren Havmand, verfaðir hansara, Helgi Brekku og sonur Søren, René, fara nú at stovna felagið, Føroya Trol, sum fer undir at framleiða trol í keyptum hølum í Vestmanna
Hann hevur drúgvar royndir í at framleiða og umvæla trol. Tað, sum hann ikki veit um trol og trolreiðskap, er neyvan vert at vita.
Søren Havmand, sum seinastu 21 árini hevur starvast hjá trolvirkinum, Vónini, byrjaði í frítíðini sum 12 ára gamal at arbeiða á einum trolvirki í Thyborøn í Danmark.
Eftir at hava arbeitt undir hattinum hjá Vónini, fer hann nú saman við verfaðiri sínum, Helga Brekku og sonum sínum, René, at stovna nýtt felag, sum fær navnið, Føroya Trol.
Í januar byrjar virksemið í bygninginum inni á Fjørð í Vestmanna, sum teir hava keypt frá Føroya Banka. Bygningurin er 1600 fermetrar til støddar, og hetta er ein partur av ognunum, sum Vestlaks átti.
Sonur Søren, René, er hóast bert 24 ára gamal, eisini royndur í leikum, tá ið ræður um trol og trolarbeiði. Seinastu árini hevur hann verið formaður á nýggja virkinum hjá Vónini í Havn.
Søren Havmand sigur, at Føroya Trol fer at framleiða trol til alla trolvinnuna, og felagið fer eisini at selja allan reiðskap, sum hevur við vinnuna at gera.
- Eg vænti, at vit verða klárir at fara undir framleiðslu um hálvan januar, og sum frá líður vænti eg, at vit verða eini 6-7 fólk í starvi á Føroya Trol.
Í byrjanini verða tað í fyrsta lagi hann og sonurin, sum fara at leggja lunnar undir virksemið í Vestmanna. Men so skjótt, sum eftirspurningurin veksur og meira verður at gera á virkinum, verða nøkur fólk aftrat í starvi.
- Vit eru spentir upp á virksemið, og við drúgvu royndunum á økinum hava vit góðar vónir um, at hetta fer at bera til, hóast aðrir útbjóðarar eisini eru á marknaðinum i Føroyum, sigur Søren Havmand.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Maersk Supply fingið avstralskan sáttmála
Maersk Supply Service hevur gjørt sáttmála við Quadrant Energy fyri tvey Starfish-skip. Frá mars verða tey bæði fyrstu akkerhandfaringarskipini hjá Maersk Supply Service í Starfish-røðini, Maersk Master og Maersk Mariner, bygd í 2017, í tænastu hjá Quadrant Energy í Western Avstralia.
”Qvadrant EnergY er ein týdningarmikil kundi. Vit fegnast um, at nýbygdu Starfish-skipini, Maersk Master og Maersk Mariner, kunnu arbeiða saman um hesa verkætlanina. Hetta er eitt frálíkt høvi at vísa, hvat tey duga til, umframt at tey minka munandi um umhvørvisliga útlátið og veita brúkarunum høgan standard, tá tað kemur til trygd og hentleikar”, sigur David Lofthouse, stjóri fyri Asia-Kyrrahavsumráðið.
Tey bæði skipini skulu stuðla Phoenix South og Van Gogh boringarnar hjá Quadrant Energy, sum í fyrsta umfari umfata tríggjar brunnar í einum tíðarskeiði upp á 150 til 200 dagar. Tey sera framkomnu og effektivu skipini skulu vera pallinum DD1 hjá Transocean til hjálpar við veitingar- og akkerhandfaringaruppgávum í øllum tíðarskeiðnum.
Maersk Master arbeiðir í løtuni í Norðsjónum, meðan Maersk Mariner kom til Avstralia í august 2017 upp á ein sáttmála við ein annan kunda.
Kelda: Maersk Supply Service/maritimedanmark.dk


text:
Atli Pætursson Dam
Atli Pætursson Dam (12. september 1932 - 7. februar 2005)[1] føddur og uppvaksin á Tvøroyri, búsitandi í Tórshavn seinastu árini av lívinum, var Føroya løgmaður árini 1970-1981, 1985-1989 og 1991-1993. Foreldur hansara vóru Sigrid Ragnhild f. Strøm, úr Trongisvági og Peter Mohr Dam av Tvøroyri. Hann var giftur við Oddvør Sólvá f. Hovgaard av Tvøroyri. Hann var útbúgvin Maskinverkfrøðingur í 1964. Hann varð valdur á Føroya Løgting í 1970 fyri Javnaðarflokkin í Suðuroyar valdømi. Hann varð valdur inn fyri Suðuroyar valdømi øll árini frá 1970 til 1990, tá hann stillaði upp fyri Suðurstreymoyar valdømi og varð valdur inn har og umboðaði Suðurstreymoy á Føroya Løgtingi árini 1990 - 1994. Hann var Føroya løgmaður fimm ferðir og fólkatingslimur frá 1987-88[2] og 1990-94. Hann tók seg aftur sum løgmaður 18. februar 1993 orsakað av fíggjarkreppuni og av heilsuávum. Marita Petersen tók við sum løgmaður eftir hann.
Hann var undirstjóri fyri Føroya Realkreditt frá 1981–1985 og aftur frá 1989 til hann doyði í 2005.
Eitt ið verður mett at vera tað størsta ið hann uppnáddi sum politikari, var tá ið hann megnaði at gera eina avtalu við táverandi danska forsætisráðharran Poul Schlutter, at Føroyar kundu yvirtaka undirgrundina og fingu øll rættindini til undirgrundina ið hoyrir til Føroyar. Yvirtøkan av undirgrundini fór fram í 1992.[3]
Tíðarlinja[rætta | rætta wikitekst]
- 1970 - 1994 Løgtingslimur.
- 1970 Landsstýrismaður
- 1970 - 1981 Løgmaður.
- 1981 - 1985 og frá januar 1989 til 2005 undirstjóri í Føroya Realkreditstovni (Færøernes Realkreditinstitut).
- 1985 - 1989 Løgmaður.
- 1987 - 1988 fólkatingslimur.
- 1989 - 1991 Nevndarsess í Norðurlandaráðnum.
- 1990 - 1994 Fólkatingslimur.
- 1991 - 1993 Løgmaður.
Keldur[rætta | rætta wikitekst]
- Løgtingið 150 - Hátíðarrit. Tórshavn 2002, Bind 2, s. 265 (PDF-Download)
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen


text:
Søgan hjá Kristinu
Eg eiti Kristina og eri 59 ár. Eg var blaðung tá ið eg møtti manni mínum. Tá ið vit høvdu gingið saman í 2 ár, gjørdist eg við barn. Vit avgjørdu at giftast beinanvegin, tí vit hildu tað ikki vera ráðiligt at fáa eitt barn uttanfyri hjúnarlagið.
Eg hevði onga útbúgving og nærum ongar arbeiðsroyndir. Maður mín var sjómaður, hann hevði inntøku, so hetta skuldu vit nokk fara at klára.Vit fingu ein vælskaptan son.
Eg gjørdist skjótt við barn aftur, og uppá 8 ár høvdu vit fingið fimm børn.
Tað vísti seg skjótt, at maðurin hevði ein rúsdrekka trupulleika. Í byrjanini drakk hann av og á, tá ið hann var heima. Men sum tíðin gekk, var hann so at siga altíð fullur. Tað var ikki bara tað, at hann var fullur, var skitin og luktaði illa; men hann brúkti eisini allar pengarnar til alkahol. Eg og børnini vóru ofta bæði svong og køld.
Tá ið eg tosaði við hann um hesar trupulleikar, bleiv hann sera illur, rópti og geylaði, at eg ikki skuldi blanda meg uppí, hvat hann brúkti pengarnar til. Hann segði eisini fleiri ferðir, at eg ongantíð hevði forvunnið eina krónu. Nú vóru góð ráð dýr! Hann vildi hava, at eg skuldi vera heima, men hann skuldsetti meg fyri ikki at forvinna pengar. Eg varð sera ørkymlað.
Ein dagin, tá vóru øll børnini í skúlaaldri, avgjørdi eg, at eg skuldi royna at fáa mær eitt arbeiði. Tað var ikki lætt, tí arbeiðsroyndir hevði eg fáar. Maður mín var ikki glaður fyri hesa avgerð, tí sum hann segði, so átti eg at ganga heima. Eg visti, at eg var noydd til at fara til arbeiðis, tí eg kundi ikki bjóða børnunum at ganga svong og køld í heilum. Eg hevði eisini brúk fyri at koma út ímillum vaksin fólk.
Eg minnist enn kensluna av at fáa mína egnu løn. Tann lukkan gjørdist stutt. Maðurin var illur, øvundsjúkur og niðurgerandi. Hann skuldsetti meg fyri bæði eitt og annað.. Hann drakk meira og meira. Hann var fleiri túrar heima, tí hann kláraði ikki at blíva edrúður og sum hann segði, so stólaði hann ikki uppá meg longur. Hetta førdi við sær, at hann ofta onga løn fekk og byrjaði tí eisini at drekka mína løn upp.
Soleiðis livdu vit í nógv ár. Maðurin var næstan altíð í ringum hýri. Onki sum eg og børnini gjørdu var nóg gott. Hann brigslaði okkum altíð. Tað, sum nívdi meg mest var at síggja, at børnini ofta vóru kedd, tey høvdu ongantíð vinir heim við, og tey vóru mest fyri seg sjálvan.
Eg hugsaði ofta um at fara heimanífrá, men eg visti ikki hvar eg skuldi fara. Eg helt tað eisini vera skomm at separerast. Hugsaði eisini, at so fóru børnini ongan pápa at hava.
Fyri nøkrum árum síðani var eg bæði kroppsliga og sálarliga komin sera langt niður. Eg dugdi nærum ikki at hugsa sjálv longur. Børnini, sum nú eru vaksin, søgdu við meg, at nú mátti eg hugsa um meg sjálva. Tey hjálptu mær í samband við kvinnuhúsið.
Tað var ein sera løgin kensla at koma í Kvinnuhúsið. Fyri fyrstu ferð hevði eg stundir at hugsa um mítt egna lív. Eg var so troytt, tá ið eg kom har, at eg mestsum bara svav tey fyrstu døgnini. Tað var heilt ófatuligt at tosa við starvsfólkið og hinar kvinnurnar, sum gistu í Kvinnuhúsinum. At nakar tímdi at lurta eftir mær, og at taka meg í álvara, tað var ikki nakað, ið eg var von við.
Tað birtist ein vón í mær um, at sjálvt eg kundi fáa eitt gott lív. Eg fekk mær egna íbúð, og eg havi lært nógv hetta síðsta árið um, hvussu gott lívið veruliga kann vera. Kenslan, sum eg siti við í dag er, hví gjørdi eg tað ikki meðan børnini vóru smá? Eg kundi havt spart tey fyri nógar trupulleikar.


text:
Gambla við gomlum
Gambla við gomlum
Eg spyrji í álvara: Hvat er gott við at koyra eldraøkið út til kommunurnar?
Eg síggi bara, at tað fer at vera munur á, hvussu góð tilboð okkara eldru fáa, alt eftir um tey eru so heppin at koma úr eini ríkari kommunu - ella ikki.
Eg eri føddur í Tórshavnar kommunu, so eg fái nokk eitt stórt og fjálgt pláss á Boðanesheiminum, tá eg verði gamal. Men tað eru sanniliga ikki allar kommunur, ið hava fíggjarligu styrkina til at gera so stórar íløgur í eldraøkið, hóast avleiðingin av ikki at gera hesar íløgur eru vanlukkuligar, í einum menniskjaligum mátistokki.
Tað kemur at vera størri umsiting enn í løtuni, tí at allar tær stóru kommunurnar og kommunueindirnar (sum ikki enn eru til) skulu hava hvør sína umsiting til hvør sítt eldraøki. Tá koma at vera eini sjey umsitingar til kommunala eldraøkið kring landið!
Til sakina:
Nú er spart og spart á eldraøkinum, so at samgongan kann sleppa at lata kommununum eitt málsøki, ið sær nógv bíligari út á pappírinum, enn tað í veruleikanum er. Í framtíðini fara frustratiónirnar hjá avvarðandi at ganga út yvir teir mongu kommunalpolitikararnar, ið sita eftir við Svartaperi, og ongan møguleika hava fyri at veita sínum eldru borgarum virðiligar liviumstøður!
Tað kann eingin ivi vera um, hví samgongan vil koyra eldraøkið út til kommunurnar at umsita. Hetta er ein roynd hjá sitandi samgongu at pynta um fíggjarlógina við at strika ta útreiðsluna, sum eldraøkið er, umframt hjá landsstýriskvinnuni, at sleppa sær av við/síggja út til at gera nakað við eitt málsøki, sum minkar um møguleikarnar hjá henni at blíva afturvald – og at hetta eru orsøkirnar til at leggja økið út, tað líkist ongum! Skal tað gerast, so má neyðuga fíggingin fylgja við, og tað skal vera fyri at geva fólki eina betri tænastu. Tað fáa vit ikki við at leggja tað út til kommunurnar. Tað fáa vit við, at løgting og landsstýrið tora at taka ábyrgd, raðfesta, og finna útav hvussu eldraøkið skal síggja út í framtíðini – ikki við at leggja ábyrgdina frá sær fyri at sleppa undan einum ópopulerum øki.
Bergur A. Dalsgarð, sjúkrarøktarlesandi á Fróðskaparsetur Føroya


text:
Býráðslimir
Býráðslimir
Atli Steinbjørn Justinussen (A)
Atli S. Justinussen er føddur í 1971 og er sjálvstøðugur vinnurekandi. Hetta er fjórða setan hjá Atla í Klaksvíkar býráð. Hann er afturvaldur á fólkaflokslistanum við 182 persónligum atkvøðum og situr í býráðsminnilutanum.
Atli er giftur Thurid í Buð og eiga tey børnini Leivur, Bjarnhild og Oddbjørg.
Atli er virkin í ymsum áhugafeløgum, m.a. er hann formaður í Árnafjarðar Róðrarfelag.
Í býráðshøpi hevur Atli sæti í Havna- og vinnunevndini, Mentanarnevndini og Teknisku nevnd.
T-postur: atli@klaksvik.fo
Beinir Johannesen (A)
Beinir Johannesen er føddur í 1997 og hevur fyri stuttum lokið miðnámsprógv. Beinir er nývaldur á fólkaflokslistanum við 170 persónligum atkvøðum og situr í býráðsminnilutanum.
Til dagligt starvast Beinir sum sølumaður hjá KBI, og í frítíðini spælir hann hondbólt við Team Klaksvík, har hann eisini er venjari hjá ungdómsliði.
Í býráðshøpi hevur Beinir sæti í Trivnaðarnevndini børn og ung, Havna- og vinnunevndini og Umhvørvis- og býarskipanarnevndini.
T-postur: beinirj@klaksvik.fo
Beinta Klakstein (D)
Beinta Klakstein er fødd í 1979 og uppvaksin í Klaksvík og er útbúgvin námsfrøðingur. Beinta er nývald á sjálvstýrislistanum við 44 persónligum atkvøðu og situr í býráðsmeirlutanum.
Til dagligt starvast Beinta sum leiðari í frítíðarskúlanum Snjallubjallu, og í frítíðini fæst hon við ymiskan ítrótt, m.a. kappróður, hondbólt og renning.
Í býráðshøpi er Beinta forkvinna í Trivnaðarnevndini børn og ung og í Trivnaðarnevndini eldri og bústaðir, umframt at hava sæti í mentanarnevndini og teknisku nevnd.
T-postur: beintak@klaksvik.fo
Gunvá við Keldu (A)
Gunvá við Keldu er fødd í 1966 og uppvaksin í Klaksvík. Hon er útbúgvin grafonom og hevur í eitt áramál rikið sína egnu fyritøku. Gunvá er afturvald á fólkaflokslistanum við 221 persónligum atkvøðum og situr í býráðsminnilutanum. Hetta er fjórða setan hjá Gunvá í Klaksvíkar býráð. Hon var borgarstjóri árini 2009-2012.
Í býráðshøpi hevur Gunvá sæti í Fíggjarnevndini, Trivnaðarnevndini eldri og bústaðir, Mentanarnevndini og Umhvørvis- og býarskipanarnevndini. Harumframt er hon vald 2. varaborgarstjóri.
T-postur: gunva@klaksvik.fo
Herfrí J. Sørensen (A)
Herfrí J. Sørensen er fødd í 1959 og er uppvaksin í Mikladali. Hon er útbúgvin bankakvinna og starvast til dagligt í Norðoya Sparikassa.
Hetta er onnur seta hjá Herfrí í Klaksvíkar býráð. Hon er afturvald á fólkaflokslistanum við 100 persónligum atkvøðum og situr í býráðsminnilutanum. Áður hevur hon sitið í bygdaráðnum fyri Mikladals kommunu, eisini sum bygdaráðsforkvinna.
Herfrí er gift Jógvan Andrias Sørensen, og eiga tey børnini Sámal og Mariu.
Í býráðshøpi hevur Herfrí sæti í Fíggjarnevndini, Trivnaðarnevndini børn og ung og Trivnaðarnevndini eldri og bústaðir.
T-postur: herfris@klaksvik.fo
Jógvan Skorheim, borgarstjóri (D)
Jógvan Skorheim er føddur í 1982 og er útbúgvin sølumaður.
Hetta er triðja setan hjá Jógvan í Klaksvíkar býráð og onnur setan sum borgarstjóri. Hann er afturvaldur á sjálvstýrislistanum við 729 persónligum atkvøðum. Jógvan varð í 2015 afturvaldur í Løgtingið fyri Sjálvsstýrisflokkin, men avgjørdi at taka farloyvi frá hesum sessi, meðan hann røkti borgarstjórastarvið. Í 2017 tók hann løgtingssessin uppaftur.
Jógvan er giftur Vígdis Skorheim, og eiga tey dóttrina Esther Vón.
Í býráðshøpi hevur hann, umframt borgarstjórasessin, formanssessin í Fíggjarnevndini. Jógvan umboðar eisini Klaksvíkar kommunu í Kommunusamskipan Føroya.
T-postur: skorheim@klaksvik.fo
Kristian Eli Zachariasen (D)
Kristian Eli Zachariasen er føddur í 1974. Hann er útbúgvin KT- verkfrøðingur (MSc Computer Security) og starvast til dagligt hjá Bakkafrost.
Hetta er triðja seta hjá Kristian Eli í Klaksvíkar býráð. Hann er afturvaldur á sjálvstýrislistanum við 103 persónligum atkvøðum og situr í býráðsmeirilutanum.
Í býráðshøpi er Kristian Eli formaður í Umhvørvis- og býarskipanarnevndini, umframt at hava sæti í Trivnaðarnevndini eldri og bústaðir, umframt Havna- og vinnunevndini.
T-postur: kristianeliz@klaksvik.fo
Óli M. Lassen (D)
Óli M. Lassen er føddur í 1965 og er útbúgvin siviløkonomur. Til dagligt starvast Óli sum stjóri hjá P/F EFHO. Hann er sjálvstøðugur vinnurekandi og eigur og rekur m.a. ráðgevingarvirkið MERCOM og 24.fo. Hetta er onnur setan hjá Óla í Klaksvíkar býráð. Hann er valdur á sjálvstýrislistanum við 80 persónligum atkvøðum og situr í býráðsmeirlutanum.
Óli er giftur við Marjun Lassen, og eiga tey børnini Hans Eli og Sofíu.
Óli er virkin í ymsum áhugafeløgum, m.a. í KÍ, Stjørnuni og KFUM&K skótunum.
Í býráðshøpi er Óli formaður í Teknisku nevnd, umframt at hava sæti í Havna- og vinnunevndini og Umhvørvis- og býarskipanarnevndini.
T-postur: oml@klaksvik.fo
Signhild Johannesen (C)
Signhild V. Johannesen er fødd í 1967. Hon varð fyrstvald á javnaðarlistanum til kommunuvalið í 2012, og gjørdist partur av samgonguni.
Býráðssetuna áðrenn hevði hon sitið ein stóran part í býráðnum, sum avloysari fyri Eyðgunn Samuelsen, ið fór í Løgtingið.
Signhild gjørdist aftur fyrstvald á javnaðarlistanum til kommunuvalið í 2016, og bleiv tá eisini varaborgarstjóri. Signhild starvast til dagligt hjá Posta í Klaksvík.
Signhild eigur børnini Johild, Jógvan, Jóhannus og Gunnvá.
Í býráðshøpi er Signhild forkvinna í Mentanarnevndini, umframt at hava sæti í Fíggjarnevndini, Trivnaðarnevndini børn og ung, Trivnaðarnevndini eldri og bústaðir og Umhvørvis- og býarskipanarnevndini.
T-postur: signhildj@klaksvik.fo
Steinbjørn Oluf Jacobsen (E)
Steinbjørn O. Jacobsen er føddur í 1948 og er múrari.
Hetta er sætta seta hjá Steinbjørn í Klaksvíkar býráð. Hann er afturvaldur á tjóðveldislistanum við 135 persónligum atkvøðum og situr í býráðsminnilutanum. Steinbjørn varð fyrstu ferð valdur í Klaksvíkar býráð í 1996. Hann var borgarstjóri árini 2001-2008.
Steinbjørn er giftur Sunnuvu, og eiga tey børnini Sigurð, Kristvør, Hera, Rógva og Rasmus.
Í býráðshøpi hevur hann sæti í Teknisku nevnd.
T-postur: soj@klaksvik.fo
Tummas J. Lervig (C)
Tummas J. Lervig er føddur í 1956 og er sølumaður og útbúgvin maskinmeistari.
Hann er nývaldur á javnaðarlistanum við 78 persónligum atkvøðum og situr í býráðsmeirilutanum.
Til dagligt starvast Tummas sum sølumaður hjá KJ Hydraulik, og eisini er hann formaður í KÍ.
Í býráðshøpi er Tummas formaður í Havna- og vinnunevndini, umframt at hava sæti í Fíggjarnevndini, Trivnaðarnevndini børn og ung og Teknisku nevnd.
T-post: lervig@klaksvik.fo


text:
15.05.2018 (15:33)
Starvsfólk til Teletøkni
Droymir tú um eitt avbjóðandi og spennandi starv, har tú er við til menna og viðlíkahalda heimsklassanetið hjá Føroya Tele? So er tað kanska tær við leita eftir.
Teletøkni hevur millum annað ábyrgd av 4G-netinum, sum byggir á nýggjastu og mest framkomnu tøknina innan fartelefonsamskifti. Arbeiðið á deildini fevnir um nýuppsetan, rakstur og viðlíkahald av tænastum og tólbúnaði innan bæði fartelefoni, farbreiðband og Nettalu (VoIP). Í løtuni starvast 8 fólk á Teletøkni.
Starvsinnihald
Starvið gevur tær góðar møguleikar fyri at arbeiða við nýggjastu samskiftistøknini, sum er í støðugari menning, og tú fær nógvar spennandi avbjóðingar í einum góðum arbeiðsumhvørvi.
Tú kemur at arbeiða við menning av farbreiðbandinum og Nettalu, umframt at luttaka í dagliga rakstrinum á deildini. Har afturat fær tú ábyrgd av at samskipa og luttaka í verkætlanum innan tøkni- og produktmenning.
Um teg
Vit ímynda okkum, at tú er verkfrøðingur, teldufrøðingur ella líknandi, ið er viðkomandi fyri starvið.
Tú dugir væl at arbeiða sjálvstøðugt og tekur ábyrgd. Tú hevur góðar samstarvsførleikar og kanst luttaka aktivt í verkætlanararbeiði. Tú er tænastusinnað/ur og dugir at samskifta og samstarva breitt til tess at finna røttu loysnirnar.
Tað er ein fyrimunur, um tú hevur royndir við einum ella fleiri av fylgjandi
- Farneti
- VoIP
- Verkætlanarleiðslu
- Netverk og trygd
- Linux/Unix/Windows
- Virtuellum skipanum
- Programmering
Starvs- og lønarviðurskifti
Starvsstað er í høvðussætinum hjá Føroya Tele í Hoyvík, og lønin er sambært viðkomandi sáttmála.
Starvið verður sett pr. 1. august 2018 ella eftir nærri avtalu.
Umsókn og freist
Umsókn, lívsrensl og avrit av viðkomandi skjølum skulu verða Føroya Tele í hendi í seinasta lagi týsdagin 5. juni 2018 og skulu sendast til umsokn(at)ft.fo ella til
Føroya Tele
Starvsfólkadeildin
Postboks 27
FO-110 Tórshavn
Nærri fæst at vita um starvið við at venda sær til Erland Jensen, deildarleiðara, á telefon 24 35 34 ella á teldupost erj(at)ft.fo. Eisini ber til at venda sær til Starvsfólkadeildina á telefon 30 30 30.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Á vári 2007 fóru Fróðskaparsetur Føroya saman við Sjónvarpi Føroya undir eina røð við sjónvarpsfyrilestrum - í alt yvir 60 fyrilestrar. Fyrilestrahaldararnir komu frá ymsum stovnum, ið hava við gransking at gera - slóðir til hesar stovnar eru í høgra bredda.
Ætlanin er at savna allar fyrilestrarnar her niðanfyri, soleiðis, at teir kunnu vera lærarum og næmingum til gagns. Í teiðinum PDF o.a. verður ymiskt eyka tilfar, í sambandi við fyrilestrarnar, savnað. har er m.a. møguligt at taka fyrilestrarnar niður sum pdf, og í onkrum føri sum ppt-fíla.


text:
Í Kvíandali í Miðvági er ein klovin steinur, sum rópast “Dómstólar”. Navnið hvílir av tí, at har var ting hildið fyrr í tíðini. Hvussu hesin steinur klovnaði, harum er henda frásøgn. Tveir menn stríddust um mark, og varð henda sak latin til tings. Tá ið annar maðurin føldi, at dómarin vildi døma honum órættin til, stakk hann ein tumlavøtt við peningum til hansara; tá tók dómarin at koykla og koykla so líðandi, og endin varð, at hann dømdi hinum manninum órættin til, tvørtur ímóti tí, sum hann fyrst hevði ætlað. Men í sama sinni klovnaði steinurin.
Jakob Jakobsen: ”Færøske folkesagn og æventyr”, 1898-1901.
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
08.05.2017 - Av: fp
Stórur tørvur á eftirskúlatilboði til ung við serligum avbjóðingum
Ímeðan teirra javnaldrar fara víðari á miðnámsútbúgving, fara út á arbeiðsmarknaðin, í læru, ella í skúlatilboð uttanlands, so hava ung við serligum avbjóðingum alt ov fá tilboð. Í staðin fyri at fáa møguleika at brynja seg til framtíðar avbjóðingar, so enda fleiri teirra í einari lítið mennandi bíðistøðu. Fyri nøkur eydnast tað at finna onkra skilagóða loysn, men fyri fleiri ganga dagarnir frammanfyri telduni ella sjónvarpinum. Megna tey ikki at vera einsamøll heima, so verða tey í onkrum førum ‘parkeraði’ í tilboði frá tí almenna. Hetta er sera ørkymlandi fyri tey ungu og teirra avvarandi. Javni heitir á politisku myndugleikarnar um at seta á stovn nýtt eftirskúlatilboð, og skýtur upp, at tilboðið verður staðsett í bygningunum, har Næmingaheimið á Argjum húsast í dag.
Tað er komið okkum fyri oyra, at so fáðir næmingar av bygd í dag hava tørv á einum bústaði í samband við skúlagongd á serskúlanum á Trøðni, at ætlanin er at lata Næmingaheimið á Argjum aftur. Um tað er rætt, so loyva vit okkum at skjóta upp, at Mentamálaráðið og Almannamálaráðið í felag miðja eftir at brúka hølini til nýggjan eftirskúla til ung fólk við serligum avbjóðingum - eitt líknandi tilboð sum Rásin í Saltangará.
Minst 40 potentiellir eftirskúlanæmingar
Tørvurin á serligum skúlatilboðum er stórur. Ein tørvsmeting, sum Almannaverkið og Sernám í 2015 gjørdu av borgarum í aldrinum 16 til 25 ár vísir, at 70 ung fólk við menningartarni, og 33 við autismu ikki høvdu eitt skipa skúlatilboð. Tey flestu av hesum búgva í Suðurstreymi. Serliga skipað miðnám (SSM) varð sett á skinnarar í 2015, og hava 37 av hesum næmingum síðan fingið skúlatilboð á Kambsdali, í Havn í Klaksvík, og á Rásini í Saltangará. Eftir summarfrítíðina fáa 13 ung fólk við menningartarni eitt skúlatilboð eftir fólkaskúlan: 4 á SSM í Kambsdali, 2 á SSM í Klaksvík, og 7 á eftirskúlanum Rásini í Saltangará. Harafturat byrjar ein autismuflokkur í Hoydølum við 12 næmingum. Samstundis sum at vit fegnast um tey skúlatilboðini sum eru sett á stovn, so vilja vit vísa á, at alt ov langt er ímillum útboð og eftirspurning!
Út frá tølunum, so vita vit, at minst 40 ung í aldrinum 16-25 ár ikki hava nakað skúlatilboð í dag! Tølini hjá Almannaverkinum og Sernám umfata tó bert ungdómar, ið eru skrásettir at hava serligar avbjóðingar - reella talið er uttan iva munandi hægri.
Sjálvandi vænta og vóna vit at MMR frameftir fer at uppraðfesta SSM-tilboðið, soleiðis at fleiri ung við menningartarni og øðrum avbjóðingum, sum ynskja tað, fáa eitt hóskandi miðnámsskúlatilboð. Men sum gongdin er, er sera langt á mál. Tí er grundarlag fyri at seta á stovn minst ein nýggjan eftirskúla beinanvegin, soleiðis at nøkur av teimum ungu, ið ikki fáa eitt miðnámsskúlatilboð í nærmastu framtíð, kunnu fara tí leiðina. Eitt tíðarskeið á eftirskúla búðnar eisini tey ungu, og ger tey meira klárar at fara víðari á SSM. So tað er ikki ein spurningur um at hava eina tilboðið ella hitt - bæði eiga at vera møgulig.
Passar sum fótur í hosu til eitt eftirskúlatilboð
Bygningarnir, har Næmingaheimið á Argjum húsast, eru sera hóskandi karmar um eitt eftirskúlatilboð. Bygningarnir hava ikki umbyggingar fyri neyðini, fyri at hýsa einum slíkum tilboð. Har er pláss fyri minst 12 næmingum. Atkoma fyri fólk við rørðslutarni er góð, húsini eru í einum plani, og eru yvirhøvur innrættaði soleiðis, at pláss er fyri øllum. Harafturat liggur bygningurin væl fyri, í friðaligum umhvørvi, og tó tætt við allar hentleikar. Eins og á Rásini kundi eftirskúlin á Argjum gjørt avtalur við virksemið í nærumhvørvinum um at fáa atgongd til teirra hølir - til dømis skúlan á Argjahamri, ítróttarøkið hjá AB, svimjihylin á gamla skúlanum á Argjum, verkstaði á Vón. Harafturat er buss-steðgistað beint við dyrnar, og skjótt er at flyta seg ókeypis í restini av Havnini.
Javni hevur heitt á avvarðandi politisku myndugleikar um at hyggja eftir hesum møguleikanum, við vón um, at tað fær gróðrarbotn í skipanini.


text:
Tíðindaskriv
11.01.2017 - 14:18
Vága Floghavn hevur í dag tikið í brúk eina sjálvvirkandi skipan sum lesur boardingkort hjá teimum ferðandi. Higartil hevur hetta verið gjørt av trygdarfólkum á flogvøllinum.
Flogvøllurin hevur nú tveir sjálvvirkandi skannarar til boardingkort. Eitt av portrunum er breiðari enn hitt soleiðis at ferðafólk, ið eru bundin at koyristóli, ómakaleyst kunnu nýta sjálvvirkandi skipanina.
- Hetta er í tráð við okkara menningarætlan, har vit alla tíðina arbeiða fram ímóti at hava framkomnar skipanir, sum kunnu tryggja teimum ferðandi eina skjóta og lætta avgreiðslu á flogvøllinum”, sigur Jákup Sverri Kass stjóri á flogvøllinum.


text:
Í gjár var próvhandan í sambandi við, at Sørvágs skúli hevur havt spælilið.
Tiltakið er ein liður í at menna trivnaðin, fyribyrgja happing og hjálpa yngru næmingunum at fáa góðar upplivingar í skúlanum.
Tað eru nakrir av eldru næmingunum í 6. flokki, sum skipa fyri spølum við yngru næmingunum ávís fríkorter. Hesir næmingar hava verið á skeið við skúlaársbyrjan, har teir hava lært, hvussu teir kunnu standa fyri hesi uppgávu og hava fingið góð hugskot um, hvussu tú spælir við børn í 1. 2. og 3. flokki. Ávísir lærarar í skúlanum virka sum akkersfólk og skulu hjálpa næmingunum at skipa fyri.
Spæliliðið er eisini ein liður at bøta um trivnaðin í skúlanum og fríkorterunum, og er tí tengt at AKT og SSP.
Aimé Jacobsen, borgarstjóri, handaði prógvini og segði m.a., at í stuttum er endamálið at fáa børn at vera virkin í fríkorterunum, skapa betri trivnað og forða fyri happing, og at hon vónaði, at komandi ár fara vit eisini at síggja spæliliðið úti í skúlagarðinum.


text:
Í gjár byrjaði altjóða ítróttastevnan Reykjavík International Games 2016, sum varar frá 21. til 31. januar, og har svimjistevnan er nú í vikuskiftinum 22. til 24. januar. Úr Føroyum luttaka einir 29 svimjarar úr Ægir, Suðuroyar Svimjifelag og Reysta, og tey eru fleiri sum síggja út til at kunna taka heiðursmerki.
UPDATE: Startlistar síggjast nú her á swimrankings.net, har úrslitini eisini fara at síggjast
Úr Ægir eru tey 14
- Aimi á Lakjuni (02), Barbara Debes (00), Helga Nielsen (98), Jana B. Thomsen (00), Maibritt Niclasen (01), Rebekka Trygvadóttir (04), Signhild Joensen (00), Sólvá A. Sigurðsson (02), Súsanna T. Justinussen (02), Ásbjørg Hjelm (99), Alvi Hjelm (96), Denis Voropaev (00), Martin V. Sivertsen (02), Rókur Trygvason (00)
Úr Reysti er ein luttakari
- Sólveig Steinhólm (02)
Og úr Suðuroyar Svimjifelag eru tey 14
- Alisa Vestergaard (03), Brynhild Johannesen (02),Elin Christiansen (04), Lea Midjord (02), Lilja D. Jacobsen (03), Petra A. Nielsen (03), Sára R. Nysted (01), Sólrun Kjærbo (99), Eyðbjørn Joensen (96), Hugin N. Lave (01), Húni Vestergaard (99), Rani Jacobsen (01), Rói Bech (01), Róland Toftum (98)
Ægir og Reysti fóru til Reykjavíkar longu mánadagin, at venja á langgeil nú upp undir stevnuna. Og í dag koma so tey úr Suðuroy afturat, sum svimjistevnan byrjar seinnapartin.
Ein fyribils startlisti er viðfestur, sum bendir á at serliga Sára R. Nysted kann taka heiðursmerki, umframt Ásbjørg og Alvi Hjelm, Sólrun Kjærbo, Signhild Joensen, Róland Toftum og Rókur Trygvason. Hartil liggur Frans Johannesen væl fyri til at taka nøkur gullheiðursmerki, sum hevur føroysk foreldur men danskan svimjitjóðskap, og luttekur fyri Esbjerg.


text:
Upptakt til TB – HB
TB | 03/08/13
Í morgin sunnudagin skal Effoliðið hjá TB aftur í eldin, har aldursforsetin heima tekur móti oddaliðnum HB.
HB kemur til Stórá við 4 sigrum á rað og á einum greiðum oddasessi, so hýrurin er uttan iva góður hjá havnamonnum. TB hinvegin eru uttan sigur seinastu 6 dystirnir og hava sum kunnugt júst skift venjara. Hvør nýggi venjarin verður er enn ógreitt, men alt hetta skal skúgvast til viks, tí nú snýr tað seg bert um eitt ting og tað er at fáa stig burturúr dystinum í morgin.
Ongin ivi er um at HB er stórfavorittur á pappírinum, men fótbóltsdystir skulu tó avgerast á vøllinum og á vøllinum kann alt henda. Um TB vísa rætta hugburðin og raka dagin, so kunnu teir vinna eitthvørt lið í Føroyum. Prógv um hetta sást seinast HB var á vitjan við Stórá, tá ið TB blásti havnamenn av vøllinum og vunnu ein sera sannførandi 4-2 sigur.
Leikararnir hjá TB kunnu ei heldur vera nøgdir við teirra avrik ímóti Víkingi í seinasta dyst, har serliga fyrri hálvleikur helst skal gloymast sum skjótast. Í morgin skal sláast rimmarfast at talan bert var um ein ”off-day” og at TB bæði duga og kunna spæla betri enn higartil er víst. Man plagar eisini at siga at onki er vandamiklari enn eitt sært djór.
Sum skilst er enn góður hýrur í TB hópinum, hóast AB væl og virðiliga hava lagt trýst á TB nú. Bæði leikarir og viðhaldsfólk vita fullvæl at tað eru stórar avbjóðingar ið bíða fyri framman, men onkursvegna er tað eisini sum oftast júst tá, at TB trívast best.
Av tí sama kann man gott rokna við at fyribils venjarin Bill McLeod Jacobsen sendir eitt topptendrað lið á vøllin í morgin, har allir sum ein eru klárir frá fyrsta bríksli av. Væntandi eru Einherjar eisini klárir til ein tættan og spennandi dyst, har TB vónandi fáa 3 tiltrongd stig.
Góða eydnu og góðan dyst!
NSR


text:
Fyrstu føroyameistararnir funnir
ítróttur12-03-2018 - 18:45 - Jóanis Albert Nielsen
HSF: Hondbóltsárið 2017/18 er farið at halla og um vikuskiftið vórðu fyrstu FM-vinnararnir funnir í ungdómsdeildunum.
Gentur 10 hjá VÍF kunnu longu kalla seg føroyameistarar, hóast kappingarárið fyri teirra viðkomandi ikki endar fyrr enn 24. mars. Genturnar úr Vestmanna hava fult stigatal eftir 21 dystir og eru seks stig frammanfyri Kyndil á øðrum plássi.
H71 er føroyameistari hjá gentum 18 við bara einum mistum stigi hetta kappingarárið. Gentur 18-bólkurin, sum í ár hevur verið skipaður sum ein dagskapping við fleiri dystum upp á ein dag, spældi seinastu kappingina leygardagin.
Fyrstu føroyameistararnir vunnu eisini Faxe Kondi-kappingina og eru harvið greipuvinnarar.
FM-vinnararnir í hinum ungdómsdeildunum verða funnir 24. mars og 7. apríl.


text:
Savn - Savn umvegis apríl 2013
Vælkomin til Brunch í Mentanarhúsinum við ÍF-flogbólti.
ÍF-flogbóltur bjóðar til brunch í Mentunarhúsinum leygardagin 4. Mai. Kl 10.
Komið og bjóðið várinum vælkomnum og latið okkum hittast til brunch í Mentunarhúsinum.
Njótið várið og ein góðan bita saman við bygdafólki og grannum, við vøkrum …
Útflyta til Tasmania, Danmark og Frankaríki
JT-Electric sum seinastu tíðina hevur lagt seg eftir at fara uttanlanda eftir ordrum sendi Flaggdagin undirvatnsljós til Tasmania, Danmark og Frankaríki
Eftir at hava enda trý fylgjandi ár við undirskotið kundu tey á JT-Electric staðfesta eitt …
Útgávukonsert í Mentanarhúsinum
Guðrun & Bartal góvu út nýggja fløgu tann 5. apríl í ár, ið kallast “Vónin er”, og í tí sambandi, verður stórsligin útgávukonsert í Mentanarhúsinum í Fuglafirði sunnukvøldið tann 28. apríl kl. 20.00.
Guðrun & Bartal …
Kvøldseta um Haraldsen og Piddasa handil.
Ætlanin var at hava næstu kvøldsetu um Haraldsen og Piddasa handil í gomlum døgum, mánakvøldið 29. apríl. Men tíverri barst onkrum frá, ið vit ikki kunna verða fyri uttan.
Havi sett mær so fyri at hava …
Sera spennandi skrá í Mentanarhúsinum og John´s komandi dagarnar
Hósdagin 25. apríl kl. 14.00 Flaggdagshald
Fríggjakvøldið 26. apríl kl. 20.00 Konsert við Marius
Leygarkvøldið 27. apríl kl. 24.00 Party Night við Divaz
Sunnukvøldið 28. apríl kl. 20.00 Útgávukonsert við Guðrun & Bartal
Leygarkvøldið: Pub Quiz í John’s Café …
Flagdagshald í Fuglafirði
Fuglafjarðar hornorkestur skipar fyri Flaggdagshaldið við Mentanarhúsið Flaggdagin 25.apríl kl. 14.00
Rúni Bjarkhamar flytir fram røðu, og hornorkestrið spælur.
Eisini fara Fuglafjarðar ellisakfør at sýna fram gamlar bilar.
Nýggjur rækjutrolari ávegis til Fuglafjarðar
Tað er eitt felag við Jón Nolsøe Olsen av Kambsdali, ið skal keypa trolaran. – Skipið kemur í flotan sum rækjutrolari.
Keypsprísurin er ókendur.
Trolarin kallast “Gandi”, er smíðaður í 1986 í Norra, hevur heimstað í Íslandi, …
Divaz, Party Night í Mentanarhúsinum
27. apríl 23.30 til 03.45
Bólkurin Divaz fer í næstum at hava nakrar framførslur ymsa staðni í landinum undir heitinum “Party Night”. Talan er um 4 framførslur, har tey í Divaz fara at borðreiða …
Liðið hjá Símuni Lassaberg vann FM fyri lið í bridge
Eysturoyarliðini vunnu báðar deildirnar í FM fyri lið í bridge. Liðið hjá Símun Lassaberg vann 1. deild og liðið hjá Eyðun Anthoniussen vann 2. deild.
Seinasta umfar í FM fyri lið var leygardagin.
Liðið hjá Símun Lassaberg …
Ungur tónleikari kunngerð nýtt lag.
Jógvan Joensen, sonur Annu og Jógvan Martin (Massi) hevur seinastu vikurnar verið í upptøkuhølunum, og nú er hann til reiðar við einum nýggjum lagið, sum er lagt út á YouTube.
Leygardagin 30. mars var bólkurin hjá …
Framsýning í Ribarhús
Fuglafjarðar kvøldskúli hevur framsýning av handaligum næmingaarbeiði í Gallerí Ribarhús 21. – 27. apríl.
Framsýningin letur upp sunnudagin 21. apríl kl. 17, tá Fuglafjarðar hornorkestur spælir, formaðurin í mentanarnevndini í Fuglafjarðar kommunu, Árant Berjastein, heldur røðu, …
Konsert í Mentanarhúsinum
Marius eru júst afturkomnir til Føroya, eftir at hava verið á konsertferð í Týsklandi. Teir eru tí sera væl upplagdir til eina konsert heima á klettunum, áðrenn festivalar og annað byrjar í summar.
Hendan konsertin verður …
Aðalfundur Fuglafjarðar Ellisakfør
Aðalfundur verður hildin í hølum felagsins leygardagin 27. Apríl kl 19.00. Møguleiki hjá nýggjum limum at tekna seg. Møtið fjølment
Fuglafjarðar Ellisakfør hevur eitt ár á baki, og hetta árið hevur felagið verið sera virkið. Felagið …
Fuglafjarðar kvøldskúli framsýning í Ribarhúsi
Fuglafjarðar kvøldskúli hevur framsýning av handaligum næmingaarbeiði í Gallerí Ribarhús 21. – 27. apríl.
Framsýningin letur upp sunnudagin 21. apríl klokkan 17, tá Fuglafjarðar hornorkestur spælur, formaðurin í mentanarnevndini í Fuglafjarðar kommunu, Árant Berjastein, heldur røðu …
Urtagarðskvøld á Bókasavninum
Í kvøld, mikukvøldið 17. apríl kl. 19.30 heldur býargartnarin Jóan Petur Berg heldur fyrilestur um urtagarðar og urtagarðsrøkt.
Hetta kvøldið hevur tú møguleika at fáa leiðbeining og góð ráð um, hvussu tú skalt gera og røkja …


text:
MILLUMLENDINGAR – nýtt yrkingasavn eftir kvinnuligan debutant
42 síður * 140 kr * Kápumynd og uppseting Lena Nicolajsen
Savnið ”Millumlendingar” hjá Vónbjørt Vang (f. 1974) opnar seg sum ein floymandi, uppreksandi myndagerð, har rúmið verður víðkað við longsli og nærveru. Stílurin er spælandi og ironiskur. Málið er modernað og nærum provokerandi óhátíðarligt.
Evnið í hesum yrkingum er um at finna heim, flytingar, um ikki at festa røtur. At royna at festa røtur. Endurkomandi myndir eru fráferðin og heimferðin, tíð, spor og minnir. Sjónin og navngeving stýra hesum yrkingum, tað neyva gerandisliga, tað vanliga og banala hava høvuðsleiklut. Savnið er sum ein fortættaður og tematiskur abstraktur ringur ella umferð av evnum, sum tosa saman, ið arbeiða seg smakkandi og sansandi rundan um tað ósagda og tað ósigiliga.


text:
Heri Simonsen 13.02.2018 (00:05)
Siga frá Mjølnir-KÍF klokkan 19.30 í kvøld
Í meistaradeildini hjá kvinnum í flogbólti er hørð millum Mjølnir, KÍF, Dráttur og TB um hvør av teimum skal vinna seg í FM-finaluna har Fleyr, sum er greitt á odda í meistaradeildini verður hitt liðið.
Í kvøld klokkan 19.30 spæla nummar tvey, Mjølnir og nummar trý, KÍF ein sera týðandi dyst í Badmintonhøllini í Klaksvík.
Óli G. Samuelsen sigur beinleiðis frá dystinum á Rás2. Øll kunnu lurta eftir dystarfrásøgnini á www.midlar.fo. Til ber eisini at lurta á FM 88,7, FM 91,7, FM 95,9 og á FM 98,7.
Ljóðsamrøður o.a. tilfar kemur út á in.fo seinni í kvøld.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað er ómetaliga hugaligt at síggja hvussu Pelagiska tilfeingið nørist í
Føroyskum havøki. Hetta hevur havt alstóran týdning fyri alt okkara samfelag.
Nótaflotin hevur ikki havt so góðar dagar nakrantíð. Ein nýggj spennandi tíð er
byrja í Suðuroynni, eftir at Varðin Pelagic byrjaði sítt virki á Tvøroyri.
Kollafjørð Pelagic hevur sanniliga skapt nógv arbeiði til mong og nú kemur nýtt
virkið í Fuglafirði, Pelagos, sum kemur at útvega eini 80 nýggj arbeiðspláss.
Soleiðis kundi ein hildið á við mongum góðum søgum um uppgongdina í pelagisku
vinnuni, men tíverri hevur illa sperdi heimaflotin als ikki fingið ágóðan av
hesum veldiga ríkidømi, vit hava sæð hesi seinastu árini. Tað má broytast í
ár.
Tað eru heilt serligar umstøður og tað eru óvanliga stórar mongdir av markeli
í Føroyskum sjóøøki, og tá kann man eisini politiskt taka óvanligar avgerðir.
At nótaflotin, ídnaðarskip, flakatrolarar og rækjuskip fáa sín part er
sjálvsagt, men vit eiga at lata øllum heimaflotanum ein part av makrelkvotuni,
sum veruliga kann geva eitt íkast, nú tað í so mong ár hevur verið so lítið at
fingið undir Føroyum av botnfiski. Vit eiga lata upp til heimaflotan at avgerða
sjálvir, hvussu teir fáa makrelin til høldar. Best er um heimaflotin
framhaldandi fiskar botnfisk, til tess at halda virkseminum á landi uppi.
Tað eru fleiri mátar at býta kvotuna ímillum ymisku bólkarnar, men tað skuldi
ikki verið nakar trupulleiki at fingið semju um tað. Hetta skal so verða
galdandi fyri eitt ár í senn, og bara so leingi vit hava óvanlig viðurskifti.
Tá eg tosið um heimaflotan, so meini eg allan heimaflotan. Trolarar,
línuskip, garnaskip, útróðrabátar og fult riknar útróðarbátar í bólki 5.
Tað verður tosað um at nýggjir aktørar mugu sleppa framat fiskivinnuni. Tann
møguleikin er hvønn dag, men treytin er at tú hevur fígging. Men at tosað um at
lova nýggjum aktørum framat makrelfiskiskapinum er púra burturvið, áðrenn
heimaflotin, sum í ártíggjir hevur verið við til at hildi samfelagnum uppi, fær
sín sjálvsagda part av markeltilfeinginum.
Jákup Mikkelsen, løgtingsmaður fyri
Fólkaflokkin


text:
30. apríl 2018Nr. 60
Løgtingslóg um at byggja eitt búheim og umlættingarheim í Tórshavn til børn og ung við autismu
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Landsstýrismanninum verður heimilað at fara undir at byggja eitt búheim og umlættingarheim í Tórshavn til børn og ung við autismu.
Stk. 2. Útreiðslan til verkætlanina kann í mesta lagi vera 29 mió. kr.
§ 2. Henda løgtingslóg kemur í gildi dagin eftir, at hon er kunngjørd og fer úr gildi 31. desember 2024.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 75/2017


text:
Árni Gregersen, ting.fo 17.01.2017 (20:30)
Ongin semja um leiðslu á sjúkrahúsunum
Løgmaður segði tað fyri einum mánaði síðani og í kvøld segði Ólvua Klettskarð, Tjóðveldi tað sama.
Hvørki teirra vil ganga við til, at øll trý sjúkrahúsini verða løgd undir somu leiðslu, sum annars mælt verður til í menningarætlanini fyri heilsuverkuið.
Ein felags leiðsla verður sett sum ein fortreyt fyri, at hini tilmælini í menningarætlanini fara at virka, men hesum vija tey bæði ikki taka undir við. Tað vilja heldur ikki andstøðutingfólk við tilknýti til Norðoyggjar.
Somu fólkini vilja heldur ikki, at tilbúgvingin á Klaksvíkar sjúkrahúsið verður niðurløgd, tá tunnilin millum Havnina og Eysturoynna er liðug í 2019 ella 2020.
Landsstýriskvinnan við heilsumálum, Sirið Stenberg, Tjóðveldi, hevur boðað frá, at aðalorðaskifti verður um menningarætlanina í hesi tingsetuni og eftir tað skal ein støða takast til, hvussu heilsuverkið verður skipað.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Amerikanskur bisonur
Amerikanskur visundur ella Amerikanskur bisonur (amerikanskt enskt: Buffalo, frøðiheiti: Bison bison) er eitt grasetandi jóturdýr ið upprunaliga livdi í stórum flokkum á amerikansku preriunum í USA og í Kanada. Núlivandi stovnurin er lítil, men í vøkstri. Fyrr reikaðu visundar í milliónatali í ovurstórum fylgjum á grasfløtunum í t.d. Wyoming og Nebraska. Men fyri einum hundrað árum síðan høvdu niðursetumenn dripið so nógvar, at bara einir 500 vóru eftir á lívi. Nú eru einir 550.000 visundar í náttúrufriðøkjum. [1] Stór fylgi av bisonoksum ganga eisini trygt á biti í Wyoming og Montana. Í Yellowstone National Park liva bæði bisonoksar, úlvar, fjalla-leyvur, grizzly-bjarnir, elgar og nógv onnur.
Um ár 1900 fóru nógvir garðar at ala drápsneyt.
Amerikanskur visundur á Santa Catalina Island í Suðurkalifornia.
Flaggið hjá Wyoming.
Búflar eta gras og annað, sum tey svølgja ótungt.


text:
Sniðgev títt egna myndakort
Vilt tú hava eitt gjaldskort, sum ikki er líka sum nakað annað kort í heiminum, ella kanska eitt vinarkort, ið er eins hjá tær og tínum vinum? Sniðgev so títt egna kort júst so, sum tú ynskir.
Tað einasta, tú skalt gera, er at velja eina mynd. Tað kann vera ein mynd av damuni ella sjeikinum, tær sjálvum, hundinum ella onkrum heilt øðrum. Tú kanst eisini velja eina av mongu myndunum, sum longu liggja í bíleggingarskipanini - tað eru nógvir møguleikar, og tú ræður.
Treytir fyri myndakort
Umframt vanligu ásetingarnar fyri gjaldskort eru nakrar serstakar treytir fyri myndakort.


text:
Ingi Samuelsen
20.04.2017 - 07:57
Ítróttur > Ítróttur > Fótbóltur
Tað er nú greitt hvørji fýra lið koma at liggja í pottinum, tá lutakastið til hálvfinalurnar í Champions League verður í morgin klokkan 11.
Í gjárkvøldið vórðu tær seinastu fjórðingsfinalurnar avgreiddar, tó uttan líka nógvan dramatikk, sum kvøldið fyri.
Í Barcelona endaði dysturin millum Barcelona og Juventus við javnleiki 0-0, og harvið kom italska felagið trygt víðari vegna 3-0 sigurin í síðstu viku á heimavølli.
Yvirgangsrakta týska Dortmund liðið kundi heldur ikki í gjárkvøldið standa franska Monaco kurl.
Í Fraklandi gjørdist úrslitið av dystinum 3-1 og harvið vann Monaco samanlagt 6-3. Kylian Mbappe Lottin og Radmael Falcao løgdu Monaco á odda 2-0 í fyrra hálvleiki. Í byrjanini av seinna hálvleiki kom eitt sindur av spenningi í, tá Marco Reus minkaði um støðuna, men spenningurin hvarv umleið 10 minuttir fyri leiklok, tá Valere Germain skoraði til 3-1.


text:
Netverks- og kunningarfundur: Science in Society
Hevur tú hug at arbeiða við vísindafrálæru, kynsspurningum innan gransking ella innan økið ‘ábyrgdarfull gransking og menning’ í einum altjóða samanhangi?
So er netverks og kunningarfundurin 19. september í Brússel júst nakað fyri teg. Á fundinum verður møguleiki at hitta samstarvsfelagar, fáa kunning um nýggjastu útboðini í Science in Society arbeiðsætlanini fyri 2013.
Á tiltakinum verur serligur dentur lagur á:
- Mobilization and Mutual Learning Activities (MMLs)
- Responsible Research and Innovation (RRI) on tackling societal challenges
- Gender in Science and Research
- New developments in Science Education
Fundarskrá sæst her
Seinasta freist at skráseta seg til tiltakið er 11. september.
Tilmelding og meira kunning um tiltakið her


text:
Betri samtakið gott úrslit
vinna14-09-2017 - 12:49 - Jóanis Nielsen
Tíðindaskriv
Betri samtakið gott úrslit
Samlaða úrslitið fyri samtakið var betri enn væntað í fyrra hálvári. Tó var tryggingarvirksemið merkt av endurgjaldi til ógvusligar skaðar.
Úrslitið fyri samtakið var eitt avlop á 77,6 mió. kr. eftir skatt.
Fyri skatt var avlopið 92,7 mió. kr.
Størsta skaðahendingin í søguni hjá Betri Trygging, ein eldsbruni í stórum virkisbygningi í Suðuroy, hevur, saman við tveimum øðrum stórum eldsbrunum, merkt úrslitið hjá Betri Trygging. Úrslitið var eitt lítið avlop á 0,4 mió. kr. móti einum avlopi á 14,4 mió. kr. fyrra hálvár 2016. Hetta verður ikki mett at vera eitt nøktandi úrslit.
Betri Banki hevði eitt betri úrslit enn væntað. Nettoúrslitið var eitt avlop á 87,8 mió. kr. Høvuðsorsøkin til, at úrslitið er betri, eru hægri kursjavningar enn væntað, samstundis sum bankin hevur framt netto afturføringar av niðurskrivingum á lánum. Nettorentuinntøkurnar vóru lægri enn sama tíðarskeið í fjør. Hetta orsakað av lága rentustøðinum á altjóða marknaðinum og av hørðu kappingini á føroyska peningastovnsmarknaðinum. Bæði útlán og innlán bankans eru vaksin í fyrra hálvári; útlánini við 242 mió. kr. og innlánini við 510 mió. kr.
Pensjóns- og lívstryggingarvirksemið hjá Betri samtakinum, Betri Pensjón, veksur støðugt, og avlopið á 1,8 mió. kr. eftir skatt verður mett nøktandi. Tryggingargjøldini íroknað innskot økjast og vóru góðar 73 mió. kr. fyrra hálvár 2017 í mun til smáar 59 mió. kr. fyrra hálvár 2016. Útlitini fyri árið eru góð.
Samtakið væntar eitt avlop á 120 -165 mió. kr. áðrenn skatt.
Hálvárið í stuttum:
• Avlop eftir skatt var 77,6 mió. kr.
• Avlop fyri skatt var 92,7 mió. kr.
• Útlán hjá samtakinum vóru 5,5 mia. kr.
• Innlán í samtakinum vóru 7,3 mia. kr.
• Solvensur var 40,5%
• Javni var 12,5 mia. kr.
• Eginogn var 2,9 mia. kr.
Tórshavn, 14. september 2017
Mortan Poulsen, forstjóri í Betri P/F


text:
Kiran Jóanesarson
03.07.2017 - 17:25
Fiskur > Tíðindi > Føroyar
Hjá Mest í Havn hava tey úr at gera í løtuni. Ein norskur brunnbátur stendur á bedingini, og fleiri skip liggja við bryggju.
Talan er um klárgering og ymiskt viðlíkahald, sum skipini gera á hjá Mest. Við bryggju liggja Tummas T, Fagraberg, Havborg, Arctic Voyager og Tróndur í Gøtu.
Tummas T, Fagraberg og Tróndur í Gøtu hava fiskað svartkjaft, og nú svartkjaftakvotan hjá flestu skipinum er liðug, eru tey farin á beding at gera ymiskt viðlíkahald.
Arctic Voyager, sum er eitt grønlendskt uppsjóvarskip, kemur helst at liggja í eina góða viku aftrat, um alt gongur eftir ætlan. Skipið ger ymiskt smáarbeiðið í samband við at skipið er keypt til Grønlands.
Havborg, sum varð selt til Russlands fyri tíð síðan ger eisini ymsar broytingar í samband við søluna. Væntandi liggur Havborg á Havnini í góðar tveir mánaðir aftrat.


text:
Lagur og transport útgerð
lagur- & flutningstól
skrellistativ
arbeiðspallar & lyftir
arbeiðs- pakki- & tilevnisborð (montageborde)
skrivstovu- & tøkniborð
sjónvarps- útvarps- studie loysnir (kontrolborð)
JAS individuellar loysnir til seruppgávur
Prísir kunnu upplýsast við at seta teg í samband við Inventar Tænastuna.
Myndirnar ið vístar eru niðanfyri eru nakrar útvaldar ið vit kunna veita frá framleiðarnum.
Trýst á mynd fyri fulla stødd.
(Sí katalog fyri nærr upplýsningar)
RSS
22.12.2017
UPPLATINGARTÍÐIR
Vit hava stongt 27/12. Vit hava opið aftur sum vanligt 28/12 kl. 09.Gleðilig jól.
24.07.2017
Ólavsøkan 2017
Ólavsøkuaftan 28. Juli er stongt. Vit hava opið aftur sum vanligt mánadagin 31. Juli. Góða Ólavsøku til tykkum øll.
25.04.2017
Flaggdagin
t. 25/04, hava vit opið frá 9 - 12. Vit hava opið aftur sum vanligt 26/04.
Tíðindasavn


text:
Uppskot um samhaldsfasta samferðsluloysn nærkast
Politikkur21-12-2016 - 16:00 - Jóanis Albert Nielsen
Arbeiðið við at finna eina samhaldsfasta fígging av samferðslukervinum, sum javnsetur øll øki í landinum, verður væntandi liðugt fyrst í komandi ári.
Tað svarar løgmaður millum annað Jørgeni Niclasen, tingmanni, í einum § 52a fyrispurningi um Vágatunnilin.
Løgmaður vísir á, at so skjótt sum landsstýrismaðurin í samferðslumálum kemur á mál við arbeiðinum, verður samhaldsfasta fíggingin av samferðslukervinum viðgjørd í samgonguni og saman við andstøðuflokkunum. Eftir hetta verða kommunurnar og valfeløgini í Vágum og Norðoyggjum kunnaði.
Lesið svar løgmansher


text:
Seinastu tíðina verið kjakast um ummæli - serliga leiklistarummæli. Sjónleikarar halda, at ummælini, sum tey fáa, ikki liva upp til fakligan standard og at ummælararnir eru meira áhugaðir í at lummafilosofera og spæla smartir enn at greina kritiskt. Ummælararnir halda hin vegin, at teir sýndu leikirnir eru undir teirra støði og at sjónleikararnir eru smásárir, tá teir ikki tola kritikk. Sum ein sannur ræðuskítur verði eg noydd at leggja meg eitt sindur mitt í millum sjónarmiðini. Eg haldi, at ein viss fakligheit er ynskjandi í einum leiklistarummæli og at tað klæðir einum ummælara at hava at hava holla vitan og at duga at liva seg inn í fortreytirnar hjá leiklistini, men eg meini eisini, at atfinningarsom ummæli heilt avgjørt eru neyðug fyri listakjakið og at kritisk ummæli ikki bert verða skrivað út frá fakligheit, men eisini út frá persónligum smakkvísi og øðrum, sum ummælarin nú man innihalda.
Sostatt er hetta ikki eitt ummæli, men ein frásøgn hjá einum ræðuskíti um eitt kvøld í Tjóðpallinum.
Tað er DetFeröscheCompagnie, ið skipar fyri leikinum "Indberetninger fra en Rejse i Færø”. DetFeröscheCompagnie er sjónleikarbólkur mannaður av: Kristina Sørensen Ougaard, Búi Dam, Sámal Blak, Jens L. Thomsen, Kjartan Hansen og Árni Baldvinsson, ljósmakari, Kjartan Jespersen, ljósmaður og Gunnvá Zachariassen úr bólkinum Tvazz. Leikurin er íblástur av høvuðsverki Jens Christian Svabos um Føroyar frá 1782 og føroyskum søgum og sagnum - alt tað heila umbroytt í einum ógvisligum, stuttligum og villum, men eisini poetiskum, rørandi, vakrum og skroypiligum úttrykki.
Bólkurin kallar leikin fyri ein listarligan verkstað og tey leggja í tíðindaskrivi dent á, at talan ikki er um eina siðbundna framførslu, har áskoðararnir eru avmarkaðir av teirra føstu plássum, men um ein opnan verkstað, har áskoðararnir við at ganga runt á pallinum millum sjónleikararnir fáa høvið til at gerast partur av listarligu skapanini og fáa innlit í mannagongdirnar, sum liggja aftan fyri eina framførslu. “Hetta er tó ikki ein improviserað framførsla, men ein framførsla, sum enn er ein skitsa og har arbeitt verður víðari aftaná leiklok. Hetta slagi av leiklist kann kanska kallast performance teatur ella kanska ein interaktiv installasjón. Ella okkurt heilt annað, sum hevur sín heilt egna og serstaka dám, sín egna ”DetFeröscheCompagnie dám””, skriva tey.
Kanska kann formurin lýsast sum eitt slag av cross-over verki, har ljóð, ljós og mynd verða integrerað og ymisk listasløg sum myndlist, dansur, málsligir tekstir, sangur, tónleikur, frásøgn og leiklist mynda nýggj og øðrvísi sambond. Hesar ymisku listirnar verða í hondunum hjá DetFeröscheCompagnies demokratiskt javnsettar. Tað kann samanberast við eina kollasju, har allir partar eru eins umráðandi og har litir og formar skulu samlast og endursamlast alla tíðina eftirhondini sum myndin broytist, á sama hátt sum leikarin alla tíðina skal fyrireika seg til nýggjar støður á pallinum. Partarnir, sum ”Indberetninger fra en Rejse i Færø” er sett saman av eru tó ikki bert litir og formar, men eisini søgur, tónleikur, ljóðmyndir og ymisk pallútgerð og lutir, sum verða settir inn í nýggj og øðrvísi høpi - allir partar skapa assosiatiónir og konnotatiónir, sum mynda heildina í leikinum
Tað áhugaverda, sum hendir, tá allir partar verða blandaðir og javnsettir og t.d. scenografiin spælir saman við leikarum og áskoðarum er, at eitt spæl kyknar millum subjekt og objekt lutfallið. Lutfallið subjekt og objekt verður allatíðina vent og snarað og tað verður lagdur dentur á hetta við, at kroppurin hjá leikarunum fleiri ferðir verður tingsliggjørdur og við, at dukkur hava ein umráðandi leiklut í leikinum, bæði sum partur av scenografiini og sum leikarar. Í grundini var tað okkurt við øllum hesum spælinum millum objekt og subjekt, sum minti meg um dukkusjónleik. Og so allíkavæl ikki, tí her eru so nógv ymisk úttrykk við, at tað vildi verið skeivt bert at sipa til eitt ávíst úttrykk. Talan er helst heldur um eina dialektiska mannagongd.
DetFeröscheCompagnie umboðar á henda hátt eina øðrvísi skapanarprosess enn vit eru von við í siðbundnari leiklist. Støðið verður ikki bert tikið í einum teksti og einari tulking, men í fleiri tekstum og fleiri tulkingum og talan er sum heild um eina heilt aðra dramaturgi. Men hóast leikurin sjálvandi í sær sjálvum er ein avbjóðing til siðbundu leiklistina haldi eg, at tað var áhugavert, at bólkurin brúkti elementir frá hesi somu "vanligu" leiklistisini. Millum annað kallaðu tey partarnar í leikinum fyri senur og ikki fyri fragment, sekvens, tableau ella okkurt tílíkt. Har vóru eisini illustrativ og ekspressiv elementir, sum vit kenna frá siðbundnari leiklist og spælararnir vóru greidliga ikki bert upptiknir av forminum, men í stóran mun av tilfarinum og av søgunum, tey vildu siga. Tey tóktust sera engasjerað í innihaldinum og hetta lyfti tað heila frá at vera eitt reint formeksperiment til nakað, sum eg persónliga fataði sum meira nuanserað og áhugavert. Tann sjangruvíðkandi framburðurin verður sostatt ikki alt endamálið og áskoðararnir eru ikki bert vitni til eina sterka visuella og auditiva laboratoriuroynd, vit uppliva eisini nakað sum er djúpari og meir umráðandi enn tað.
Ætlanin hjá DetFeröscheCompagnie er at taka leikin uppaftur seinni á árinum, samstundis sum arbeitt verður við at fáa leikin á festivalar uttanlanda.
Sýningar verða hesar dagar á Tjóðpallinum 15. 16. 17. 18. 19. og 20. Januar, allar sýningar kl. 20.00
Umframt almennar sýningar verða eisini skúlasýningar fyri framhaldsdeildum og miðnámsskúlum.
Atgongumerki á einans 100 kr. fáast í Kunningarstovuni í Havn ella við dyrnar á Tjóðpallinum ein tíma undan sýning.
(IS)